Green Man: Urban Legend Yang Mempunyai Kebenaran

“Green Man” atau dalam bahasa melayunya Lelaki Hijau, adalah kisah ‘Urban Legend’ yang berasal dari Pennsylvania, Amerika Syarikat. Beliau dikatakan merupakan sebuah entiti yang mempunyai susuk tubuh bercahaya akibat terjatuh ke dalam sisa kimia kilang atau ‘syaitan’ yang berlegar-legar di lebuhraya pada waktu malam.

Tidak seperti majoriti daripada kisah ‘Urban Legend’ yang lain, kisah ini mempunyai kebenaran dan ia lebih kepada kebenaran yang memilukan serta menyayat hati daripada menakutkan.

Pada tahun 1918-1919, Raymond Robinson yang pada ketika itu seorang kanak-kanak berumur 8 tahun, memanjat tiang elektrik di sebuah landasan keretapi untuk melihat sarang burung dengan lebih dekat setelah dicabar rakan-rakan yang lain ketika dalam perjalanan pulang mandi-manda di sebuah sungai.

Malang tidak berbau, beliau terkena renjatan elektrik. Renjatan elektrik tersebut menghantarkan sejumlah 11,000- 22,000 voltan elektrik melalui seluruh badan beliau. Tubuh badan beliau juga dikatakan seolah-olah kain buruk yang tercampak ke bumi akibat kejutan itu.

Renjatan elektrik tersebut juga telah menyebabkan wajah Robinson seolah-olah seperti sebatang lilin yang sedang mencair. Beliau juga turut kehilangan kedua-dua bebola mata, hidung, telinga serta salah satu daripada tangannya. Bernasib baik, beliau terselamat dari kemalangan tersebut dan masih berupaya mendengar dan bertutur dengan baik.

Akibat kemalangan itu, ketika Robinson membesar, beliau sering dibuli oleh kanak-kanak lain yang ‘sempurna’ fizikalnya. Mereka memanggil serta mengejek Robinson dengan panggilan “Zombie” serta pelbagai ejekan lain yang jelik. Oleh itu, Robinson lebih memilih untuk tidak keluar dari kediaman beliau.

Untuk lebih 65 tahun selepas kemalangan itu, Robinson yang berkurung di rumahnya tidak hanya berpeluk tubuh dan bersedih. Ini kerana beliau masih mencari rezeki dengan membuat tali pinggang, dompet serta alas kaki untuk menjana pendapatan.

Namun, seperti manusia lain yang bosan hidup terkurung, adakalanya Robinson akan keluar dari kediaman beliau pada waktu malam dan berjalan kaki menyusuri lebuhraya (Route 351) dengan bantuan tongkat untuk “melihat”. Waktu malam dipilih oleh Robinson kerana tidak ingin menakutkan penduduk setempat dan beliau juga tidak ingin diejek mereka.

Penduduk tempatan yang mengetahui tentang “aktiviti malam” Robinson juga akan turut keluar pada waktu malam untuk mendapatkan pandangan sepintas lalu susuk tubuh lelaki malang itu.

Beberapa individu yang ketakutan akan mengejek beliau setelah menyedari bahawa susuk tubuh yang mereka lihat adalah seorang lelaki cacat. Malah ada diantara remaja bersikap kejam, menumpangkan Robinson, dan bertindak meninggalkan beliau di bahu jalan yang tidak diketahui beliau.

Walaubagaimanapun masih ada individu yang ramah dan baik hati terhadap Robinson dengan memberikan beliau bir dan rokok untuk beliau nikmati ketika bersiar-siar.

Menurut temubual dengan akhbar tempatan, Post-Gazette, pada tahun 1998 mengenai ‘Urban Legend’ itu, Pete Pavlovic yang berumur 60 tahun mengatakan;

“We used to go out and give him beer.”

Kata Phil Ortega yang merupakan penduduk tempatan dan rakan sekolah adik perempuan Robinson dalam temubual yang sama;

“Helluva a nice guy.”

Ortega juga memperingati peristiwa membawa teman wanitanya bertemu Robinson dan membawakan sekotak rokok “Lucky Strike” untuk beliau.

Robinson akhirnya berhenti daripada melakukan aktiviti berjalan-jalan pada waktu malam semasa menghampiri tempoh akhir hidupnya. Beliau kemudian berpindah ke rumah bagi individu uzur yang terletak di Beaver County, tempat dimana beliau akhirnya meninggal dunia ketika berumur 74 tahun pada tahun 1985.

Kisah benar dan tragis yang dihadapi oleh Robinson ini telah dibayangi oleh kisah seram “Green Man”. Robinson menjadi kisah ‘Urban Legend’ daripada menjadi kisah seorang individu yang disingkirkan oleh masyarakat setempat hanya kerana mempunyai wajah yang lain dari yang lain.

Apakah pengajaran yang anda perolehi dari kisah ini?

Sumber:

Raymond Robinson: The Real-Life Urban Legend Of ‘Charlie No-Face’. Retrieved from: https://allthatsinteresting.com/raymond-robinson

The True Urban Legend Of Charlie No-Face (AKA The Green Man). Retrieved from: http://anitasnotebook.com/…/the-true-urban-legend-of-charli…


Fosil Gajah Purba Ditemui Di Perak

Pada Jumaat lepas (9 Oktober 2020), kumpulan penyelidikan dari Universiti Malaya (UM) telah menemui fosil gajah purba di sesebuah gua batu kapur yang berada di Gopeng, Perak. Dianggarkan usia fosil itu adalah sekitar 30,000 – 80,000 tahun dulu. Penemuan ini kemudian menjadi berita hangat di media tempatan dan antarabangsa.

Penyelidikan itu diketuai oleh Dr. Ros Fatiha Muhammad, penyelidik dari Jabatan Geologi, Fakulti Sains UM, dengan kerjasama Lim Tze Tshen iaitu ahli paleontologi vertebrat dan zooarkeologi dari Persatuan Paleontologi Malaysia.

Hasil dari maklumat oleh kumpulan peneroka gua bernama Kinta Vally Watch serta tinjauan lanjut oleh kumpulan penyelidikan UM, mereka menemui fosil gajah purba.

Apakah spesis gajah purba tersebut yang menjadi hangat dalam dunia paleontologi Malaysia?

Fosil tersebut dikenal pasti sebagai spesis Stegodon oleh Tze Tshen. Ia juga dikenal pasti oleh dua orang pakar antarabangsa iaitu Datuk Seri Gathorne Gathorne-Hardy dari Natural History Museum (London) dan Dr John de Vos dari Naturalis Biodiversity Center (Leiden).

Gajah Stegodon adalah haiwan dalam kumpulan Order Proboscidea, sama kumpulan dengan gajah kini namun termasuk dalam sub-keluarga Stegodontinae. Maksud Stegodon adalah ‘gigi beratap’ mengikut bahasa Yunani Kuno.

Gajah purba ini wujud pada 11.6 juta tahun dulu sehingga akhir fasa Pleistocene, sekitar 4,100 tahun dulu. Gajah ini pernah menetap sebahagian Asia, Afrika Timur dan Tengah, kemudian menyebar ke kepulauan Indonesia sehingga Timor Leste.

Gajah Stegodon adalah salah satu spesis gajah terbesar melebihi spesis gajah moden Asia. Salah satu fosil iaitu spesis Stegodon zdansky yang berusia 50 lebih tahun dari Sungai Kuning, China mempunyai 3.87 meter tinggi dan dianggarkan berat mencapai 12.7 tan.

Ketua penyelidik iaitu Ros Fatihah berkata, fosil gajah Stegodon yang ditemui adalah berusia kurang 2 tahun, setelah selesai proses pengimejan oleh pakar gigi dari Fakulti Pergigian UM, Prof Madya Dr Norliza Ibrahim dan Dr Mohd Azmi Abdul Razak.

Penemuan ini penting bagi para penyelidik Malaysia terutamanya ahli paleontologi kerana telah sekian lama gajah Stegodon dikatakan tidak pernah menduduki Semenanjung Malaysia, dipatahkan dengan penemuan fosil tersebut.

Maka, mereka mampu membentuk sejarah migrasi fauna serta perubahan alam sekitar Asia Tenggara mengikut penemuan fosil terkini. Perak mempunyai kepelbagaian spesis dari kumpulan Proboscidea yang tinggi, antaranya adalah Stegodon sp., gajah moden Asia iaitu Elephas maximus, dan Palaeoloxodon namadicus iaitu gajah purba Asia bertaring lurus. Maka, negeri utara Malaysia ini menjadi kunci utama dalam membongkar kehadiran haiwan-haiwan purba di Asia Tenggara.

Ros Fatihah berharap agar kawasan gua batu kapur di Gepong diwartakan sebagai geotapak baru oleh kerajaan negeri dengan nama ‘Geopark Lembah Kinta’ agar kawasan penyelidikan paleontologi ini tidak diceroboh oleh pihak tidak bertanggungjawab.

RUJUKAN:

Muzamir, M.Y. (9 October 2020). Fosil gajah purba ditemui di Gopeng. Berita Harian Online. https://www.bharian.com.my/…/fosil-gajah-purba-ditemui-di-g…

Saintis UM temui fosil gajah Stegodon di Gopeng. Malaysia Gazzete. Retrieved 9 October 2020. https://malaysiagazette.com/…/saintis-um-temui-fosil-gajah-…


Analisis Bahasa Melayu Brunei VS Bahasa Kedayan

Menurut Kamus Dewan Edisi Keempat, “perbandingan” telah ditakrifkan sebagai “hal berbanding atau dibandingkan”. Menurut Kamus Besar Bahasa Indonesia, “bahasa” telah ditakrifkan “sistem lambang bunyi yang digunakan untuk mengidentifikasikan diri”.

Bahasa Melayu Brunei dituturkan oleh 270 000 orang di Brunei dan Malaysia. Bahasa ini juga menjadi bahasa perantara di Malaysia khusunya Labuan, Limbang, Lawas, Sipitang, dan Papar. Bahasa ini dikenali sebagai”Kurapak Brunei”.

Bahasa Kedayan dituturkan di Brunei dan Malaysia. Terdapat 30 000, 46 500, dan 37 000 orang masing-masing yang bertutur dalam bahasa ini di Brunei, Sabah, dan Sarawak. Bahasa tersebut dikenali sebagai “Tutuan Kadayan”.

Apakah perbezaan dan persamaan antara Bahasa Melayu Brunei dengan Bahasa Kedayan? Barangkali artikel ini akan dapat membantu sedikit persoalan kita. Harap bacalah dengan tenang dan hati yang terbuka.

Tumpuan penulis untuk Bahasa Melayu Brunei dan Bahasa Kedayan adalah yang dituturkan di sekitar Tutong. Untuk pengetahuan semua, Tutong adalah sebuah daerah yang terletak di Negara Brunei Darussalam.

NAMA BAHASA

Perhatikan nama asal dalam kedua-dua bahasa tersebut. Bahasa Melayu Brunei dikenali sebagai “Kurapak Brunei” manakala Bahasa Kedayan sebagai “Tutuan Kadayan”.

Penulis tidak kenal dengan perkataan “kurapak” dalam bahasa ibunda kami. Perkataan “kurapak” membawa maksud “cakap”. Perkataan “Tutuan” dipercayai sepadan dengan perkataan “tuturan” dalam bahasa ibunda kami.

Nama “Brunei” dipercayai berasal daripada perkataan “baru nah” yang bermaksud “itu sahaja” ataupun “di sana”. Asal-usul nama tersebut ditemui pada catatan tradisi lisan yang diperoleh dari Syair Awang Semaun.

Nama “Kedayan” dipercayai membawa maksud “pengikut” dalam bahasa tersebut. Nenek moyang mereka pada suatu masa dahulu adalah merupakan pengikut kepada kerabat raja.

BUNYI “R”

Untuk pengetahuan semua, Bahasa Melayu Brunei mempunyai bunyi “R”. Bunyi “R” dalam Bahasa Melayu Brunei adalah dinamakan sebagai “Getaran Gusi [r]”.

Untuk pengetahuan semua, Bahasa Kedayan tidak mempunyai bunyi “R”. Bunyi vokal dalam Kedayan adalah sepadan dengan bunyi “R” Melayu Brunei.

Pertimbangkan perkataan yang bermaksud “benar” dalam kedua-dua bahasa tersebut. Perkataan itu masing-masing diterjemahkan menjadi “banar” dan “banaa” dalam Melayu Brunei dan Kedayan.

Begitu juga dengan perkataan “arnab”. Bahasa Melayu Brunei menyebut perkataan tersebut sebagai “arnab”, manakala “anab” dalam Bahasa Kedayan.

ANALISIS AYAT SATU

Pertimbangkan ayat berikut dalam kedua-dua bahasa tersebut. Ayat tersebut membawa maksud “Mereka menamam padi di sawah”.

Bahasa Melayu Brunei:

Durang nanam padi arah sawah.

Bahasa Kedayan:

Bisia nanam padi di sawah.

Bahasa Melayu Brunei dan Bahasa Kedayan masing-masing menggunakan “durang” dan “bisia” untuk Kata Ganti

Nama Diri Ketiga Jamak.

Perkataan “durang” dipercayai berasal daripada perkataan “dia urang”. Perkataan “durang” adalah seoadan dengan perkataan “dia orang” dalam Bahasa Melayu Johor.

Perkataan “bis” menunjukkan kehormatan. Perkataan “sia” pula masing-masing sepadan dengan perkataan “sidak” dan “sila” dalam Bahasa Melayu Sarawak, dan Bahasa Tagalog.

Bahasa Melayu Brunei dan Bahasa Kedayan masing-masing menggunakan “arah”, dan “di” untuk kata sendi. Perkataan “arah” dipercayai bermaksud “hala yang dituju” ataupun “jurusan”.

Bahasa Melayu Brunei dan Bahasa Kedayan menggunakan “nanam” untuk kata kerja. Perkataan “nanam” dipercayai berasal daripada perkataan “mananam”. Kata dasar bagi perkataan tersebut adalah “tanam”.

Oh ya, kedua-dua bahasa ini menggunakan sistem SVO. Ayat mudah dalam bahasa tersebut dimulakan dengan Subjek lalu diikuti oleh kata kerja dan Objek.

ANALISIS AYAT DUA

Pertimbangkan ayat berikut dalam kedua-dua bahasa tersebut. Ayat tersebut membawa maksud “Arnab ini dicuci oleh isteri saya di ladang gandum”.

Bahasa Melayu Brunei:
Arnab ani kana cuci ulih bini ku di ladang gandum.

Bahasa Kedayan:
Anab ani kna cuci ulih bini ku di ladang gandum.

Bahasa Melayu Brunei dan Bahasa Kedayan masing-masing menggunakan “arnab” dan “anab” untuk nama sejenis haiwan. Perkataan tersebut berasal daripada Arab, “arnab (ارنب)”.

Bahasa Melayu Brunei dan Bahasa Kedayan masing-masing menggunakan “kana” dan “kna” untuk menunjukkan kata kerja pasif. Perkataan tersebut sepadan dengan “kena” dalam Melayu Baku.

Kedua-dua bahasa tersebut tidak mempunyai huruf dan bunyi “o”. Mereka menggantikan perkataan “oleh” kepada “ulih”. Bunyi “i” tersebut seperti “ikan” dalam Melayu Baku.

Kedua-dua bahasa berkenaan memilih perkataan “bini” untuk merujuk kepada pasangan lelaki yang telah berkahwin. Banyak bahasa Austronesia menggunakan “bini” untuk maksud yang sama.

Kedua-dua bahasa berkenaan memilih perkataan “ku” untuk merujuk kepada Kata Ganti Nama Diri Pertama Tunggal Objek. Banyak bahasa Austronesia menggunakan “ku” untuk maksud yang sama.

KOSA KATA UNIK

Kedua-dua bahasa tersebut mempunyai kosa kata yang mungkin tidak wujud dalam bahasa lain. Sebahagiannya boleh diagak manakala sebahagian yang lain sukar difahami.

Antara perkataan yang terdapat dalam Bahasa Melayu Brunei ialah “bangkawat”, “damit”, dan “sambat”. Ketiga-tiga perkataan tersebut membawa maksud “pelangi”, “kecil”, dan “pagi”.

Antara perkataan yang terdapat dalam Bahasa Kedayan ialah “kalatmata”, “coeik”, dan “karasik”. Ketiga-tiga perkataan tersebut membawa maksud “mengantuk”, “mangkuk”, dan “pasir”.

Bagi penulis, perkataan “kalatmata” dalam Bahasa Kedayan seolah-olah seperti perkataan “kelat mata” dalam Melayu Baku. Perkataan “kelat” dalam Melayu Baku adalah sinonim dengan “sepet”.

KEBOLEHFAHAMAN BERSAMA

Kebolehfahaman Bersama ataupun dalam bahasa Inggeris “Mutual Intelligibility” secara ringkasnya adalah situasi di mana penutur dapat memahami antara satu sama lain tanpa perlu pelajarinya.

Bolehkah penutur Melayu Brunei dan Kedayan dapat faham satu sama lain? Dengan keadaan, mereka tidak mengenali Bahasa Melayu dan Bahasa Indonesia Baku, tidak pernah bertemu, dan mereka perlu berbual dengan menggunakan bahasa masing-masing.

Sejujurnya, penulis tiada jawapan untuk soalan tersebut. Harap mereka yang berkenaan dapat memberikan ulasan di dalam ruangan ulasan di bawah.

AKHIR KATA

Kesimpulannya, itu adalah artikel tentang perbandingan antara Bahasa Melayu Brunei, dan Bahasa Kedayan. Perlu diingatkan, mereka adalah adik-beradik dengan Johor-Riau yang beribu-bapakan Proto-Malayik.

Pada hakikatnya, penulis hendak mengucapkan berbanyak-banyak terima kasih kepada mereka yang membantu dalan menyiapkan artikel ini. Jasa mereka tidak terhitung banyaknya.

Apakah yang penulis terlupa tentang kedua-dua bahasa tersebut? Harap berikan ulasan anda di dalam ruangan ulasan di bawah.

Semoga artikel ini membawa manfaat kepada semua pihak baik secara langsung ataupun tidak langsung.

RUJUKAN:

Temubual penulis dengan penutur Bahasa Melayu Brunei dan Bahasa Kedayan.

Dewan Bahasa dan Pustaka: Perbandingan. Dicapai pada 30hb Oktober 2021 dari https://prpm.dbp.gov.my/cari1?keyword=perbandingan

Kamus Besar Bahasa Indonesia: Bahasa. Dicapai pada 30hb Oktober 2021 dari https://kbbi.kemdikbud.go.id/entri/bahasa

Ethnologue: Brunei Malay. Dicapai pada 30hb Oktober 2021 dari https://www.ethnologue.com/archive-redirect

Clynes Brunei Malay. Dicapai pada 30hb Oktober dari http://fass.ubd.edu.bn/staff/docs/AC/Clynes-Brunei-Malay.pdf

Asal-usul nama Brunei. Dicapai pada 30hb Oktober 2021 dari http://sejarah-brunei.blogspot.com/…/asal-usul-nama…

Sejarah asal-usul etnik Kedayan. Dicapai pada 30hb Oktober 2021 dari https://m.facebook.com/…/a.44942468843…/555866241126931/


Perpustakaan Adalah Pejabat

Aku selalu ditanya: “Bagaimana untuk rajinkan diri membaca?” Soalan ini ditanyakan oleh rakan-rakan aku. Ramai daripada mereka adalah daripada kalangan pelajar. Disebabkan mereka ini pelajar, soalan ini agak mudah untuk dijawab kerana aku juga adalah pelajar.

Untuk para pelajar, setiap kali habis kuliah, geraklah ke Perpustakaan. Prasarana perpustakaan itu sudah disesuaikan agar pembacaan mudah dilakukan. Bawalah bahan bacaan daripada bilik sekalipun, perpustakaan bukannya kawasan larangan bahan luar. Di situ, kalian bacalah sepuasnya.

Yang menjadi masalah ialah tabiat para pelajar yang suka pulang ke kolej kediaman. Hal ini selari dengan tiga perkara dalam Sindrom 4K yang digariskan oleh Dr Afandi Ahmad (2016) iaitu: Katil, Komputer dan Kafeteria (satu lagi ialah tidak fokus dalam Kuliah). Pelajar sangka apabila sudah mendapat rehat yang secukupnya di katil (akibat lewat tidur), mereka akan boleh meluangkan masa dengan bahan bacaan. Hakikatnya, ramai tewas dengan nafsu terhadap komputer.

Bagi pelajar yang lewat tidur dan mahu sambung tidur, tidurlah setelah tiba di perpustakaan. Perpustakaan juga bukanlah kawasan larangan tidur. Malah, perpustakaan juga adalah tempat yang agak selesa untuk tidur. Apabila sedar daripada tidur, carilah bahan bacaan lalu bacalah. Disarankan untuk tidak bawa komputer riba ke perpustakaan.

Namun, berapa lama harus kita duduk di Perpustakaan sebelum boleh pulang ke kolej kediaman? Untuk ini, aku mengambil kias daripada orang-orang yang kerja di pejabat: iaitu mereka bekerja daripada 9 pagi sehingga 5 petang (selalunya dipanggil 9-ke-5). Malah, bila kita fikirkan semula, belajar di Universiti sememangnya kerja kita sebagai pelajar. Gelaran “Pelajar” itu sendiri adalah sejenis pekerjaan. Itulah juga gelaran yang kita isi dalam bahagian “Pekerjaan” apabila ditanya dalam borang.

Maka, pekerjaan kalian ialah seorang pelajar. Pejabat kalian ialah Perpustakaan. Apabila tiada keperluan untuk ke mana-mana, pulanglah ke pejabat kalian. Begitu jugalah mereka yang bekerja: mereka ada juga keperluan untuk keluar berunding, bermesyuarat, makan minum, dan sebagainya tapi mereka akan pulang ke pejabat apabila selesai keperluan. Pejabat itu juga adalah tempat untuk menghabiskan tugasan. Elakkan bawa komputer riba melainkan tugasan kalian memerlukannya.

Satu semester kebiasaannya akan memperuntukkan masa 20 jam untuk kuliah seminggu. Tabiat 9-5 ini pula memakan masa 40 jam seminggu (Isnin sampai Jumaat). Maknanya, baki ialah 20 jam seminggu di perpustakaan. Untuk 17 minggu (satu semester), dapatlah 340 jam di perpustakaan. Boleh bayangkan berapa banyak buku yang boleh dihabiskan?

Mari kita lakukan anggaran bernilai rendah. Secara purata, seorang dewasa membaca sepantas 200 sehingga 400 patah kata seminit (pk/min). Satu buku pula mempunyai lebih kurang 50,000 patah kata (Chu, 2017). Mengambil nilai rendah 200 pk/min, satu buku dapat dihabiskan dalam 4.17 jam. 340 jam di perpustakaan pula akan membawa kepada 80 buku satu semester.

Angka 80 buku itu sangat banyak untuk satu semester. Setahun pula akan membawa kepada 160 buku. Purata tabiat membaca di Malaysia pula hanyalah 15 buah buku setahun (Bernama, 2017). Lihatlah perbezaan yang ketara itu! Malah, jika hanya sesuku masa daripada 340 jam itu digunakan untuk membaca, kita masih boleh capai angka 40 buku setahun!

Hal ini juga bermakna, para pelajar harus mendisiplinkan diri untuk ke perpustakaan pada pukul 9 pagi walaupun tiada kelas di waktu pagi ataupun tiada kelas langsung pada hari itu. Malah, disiplin diri ini adalah satu keperluan. Ingat, pekerjaan kalian ialah untuk menimba ilmu; setiap pekerjaan memerlukan disiplin. Kalian gagal mengerjakan pekerjaan ini jika kalian tidak menimba ilmu sebanyak mungkin. Maka pergilah perpustakaan dan telaahlah buku-buku.

Semoga dengan berpejabatkan perpustakaan, mahasiswa-mahasiswi akan membaca dengan lebih banyak dan boleh menjadi lebih produktif menyiapkan tugasan.

Daftar Pustaka:

Afandi Ahmad, temubual (2 Okt 2016) “Sindrom 4K di IPT membimbangkan” Berita Harian: https://www.bharian.com.my/node/198126

Bernama (6 Mei 2017) “Kadar Literasi di Malaysia 95 Peratus” [Keratan Akhbar] Kosmo: http://www.pnm.gov.my/pnm/resources/pdf%20file/keratan%20akhbar/2017/Mei/6_Mei_2017_Kosmo.pdf

Chu, C. (2017) “In the time you spend on social media each year, you could read 200 books” Quartz: https://qz.com/895101/in-the-time-you-spend-on-social-media-each-year-you-could-read-200-books/

Nelson, B. (2012) “Do You Read Fast Enough To Be Successful?” Forbes: https://www.forbes.com/sites/brettnelson/2012/06/04/do-you-read-fast-enough-to-be-successful/?ref=pcrorganicgglunkwn&prid=pcseogglunkwn#77f5a0b0462e

Nathasia, E.H. (2017) “Rakyat Malaysia Malas Membaca Ke?” The Patriots: https://www.thepatriots.asia/rakyat-malaysia-malas-membaca-ke/


Al-Quds: Siapa Yang Lebih Berhak Ke Atasnya?

Bila berbicara soal hak terhadap sesebuah Negara, tidak boleh lari daripada perbincangan sejarah yang terdapat di tempat tersebut. Dengan memahami sejarah tersebut, kita akan dapat mengenalpasti siapa yang paling layak memiliki kawasan tersebut. Apa yang pasti, perebutan Kota Al-Quds (Jurusalem) berlaku di antara tiga agama samawi; iaitu Islam, nasrani (Kristian) dan Yahudi. Namun, melihat pada situasi hari ini, kita akan dapati perbalahan dan peperangan yang berlaku lebih tertumpu kepada penganut agama Islam dan agama Yahudi walaupun penganut agama Kristian juga tidak kurang ramainya di sana.

Nabi Ibrahim, Siti Sarah dan Luth

Soal sejarah di tanah Palestin, Judae dan Israil ini tidak lengkap kalau kita tidak mulakan dengan sejarah bapa segala bangsa ini. Nabi Ibrahim a.s. dikatakan induk kepada banyak bangsa utama di dunia ini melalui isteri-isteri baginda iaitu Siti Sarah (Sarah), Siti Hajar (Hagar) dan Siti Qanturah (Ketura), menurut sesetengah riwayat. Nabi Ibrahim merupakan anak jati Gebeil atau kita kenali sebagai Babilon Kuno dan isteri pertamanya iaitu Sarah juga berasal daripada Kota Babilon.

Bersama-sama mereka ialah anak saudara Nabi Ibrahim a.s. yang bertaqwa iaitu Nabi Luth (Lot) a.s. Hanya mereka bertiga sahaja yang beriman. Selepas pelbagai peristiwa mengajak umatnya di Kota Babilon tidak berjaya, di samping baginda pernah dicampakkan ke dalam lautan api yang tidak bertepian, yang sangat ganas membakar dengan lidah-lidah api yang setinggi gunung oleh penguasa kejam yang menganggap dirinya sebagai tuhan iaitu Raja Namrud atau Nimrod atau Osiris. Namun, dengan kuasa Allah swt Yang Maha Agung, api tidak sedikitpun membakar Nabi Ibrahim malahan memberikan suhu yang sangat nyaman bagi baginda Nabi Ibrahim a.s.

Walau pelbagai mukjizat diperlihatkan, umat baginda di Babilon tidak juga mahu beriman, termasuklah bapanya sendiri. Lantas Nabi Ibrahim a.s dan isteri baginda Sarah keluar dari kota Babilon ke tempat lain bagi menjayakan misi dakwah baginda. Sejarah awal terjadinya bangsa Yahudi itu sendiri membuktikan bahawa Yahudi ini tidaklah berasal daripada tanah Palestin, tetapi berasal daripada Kota Babilon, dengan Kaum asalnya iaitu Kaum Kan’an. Maka, tuntutan tanah Al-quds kepada Bangsa Yahudi tidak tepat sama sekali. Baginda Nabi Ibrahim dan Sarah berdakwah pula di Daerah Nablus, dalam Negeri Syam (Palestin hari ini). Namun, terjadinya bencana kebuluran dan kos sara hidup yang terlalu tinggi di Nablus memaksa baginda dan isteri berhijrah pula ke Mesir.

Di Mesir, isteri baginda iaitu Sarah yang cantik itu diingini oleh Firaun yang terdapat di sana ketika itu. Namun, setelah memperlihatkan keajaiban dan bukti kerasulan Nabi Ibrahim a.s., Firaun tersebut terasa malu dan menghadiahkan Hagar, seorang Puteri Raja (Ada pendapat mengatakan hamba atau gundik) untuk Nabi Ibrahim a.s. Melihatkan dirinya yang tidak dikurniakan anak, Sarah mengahwinkan Ibrahim dengan Hagar, dan akhirnya Hagar berjaya melahirkan anak yang dinamakan sebagai Ishmael. Atas perintah Allah Azza Wa Jalla, Nabi Ibrahim a.s. meninggalkan Nabi Ishmael a.s. yang masih kecil bersama Hagar di Mekah, sebuah kawasan tandus yang sangat kering ditengah-tengah gurun Hijaz. Baik kita tinggalkan dahulu kisah Nabi Ishmael dan Hagar ini di Jazirah Arab.

14 Tahun kemudian, di atas izin Allah, maka Sarah pula melahirkan anak lelaki pada usia masing-masing menjangkau usia 100 tahun. Anak tersebut yang diberi nama Ishak, yang menjadi penerus zuriat mereka akan melahirkan kaum yang paling banyak disebut dalam Al-quran.

Ishak, Yaakub dan Bani Israel.

Nabi Ishak a.s (Isaac), anak kepada Nabi Ibrahim a.s. berkahwin dengan Rifqo binti Batwail dan melahirkan anak kembar iaitu ‘Aishu dan Yaakub. Daripada Yaakub, lahirlah 12 orang anak yang mewujudkan 12 bangsa Yahudi. Nama Israel ini didapati daripada nama Nabi Yaakub a.s. yang bermaksud, orang yang berjalan malam. Nabi Yaakub a.s. memang suka berjalan malam dan membuat persiapan untuk dakwahnya pada siang hari. 12 orang anak baginda ialah Ruwaibil, Syam’un, Luwa, Yahudza, Isakhar, Zailun, Yusuf, Bunyamin, Dan, Naftli, Had dan Asyir. Anak yang paling disayangi oleh Nabi Yaakub ialah Yusuf. Perkara ini sangat dicemburui oleh abang-abangnya yang lain. Akhirnya Yusuf dibuang ke dalam sumur oleh abang-abangnya dan Yusuf ditemui oleh para musafir, lantas dijadikan barang dagangan. Yusuf kemudiannya dibeli oleh Penguasa Mesir dan isterinya, Siti Zulaikha dengan harga 20 dirham. Di Mesir, selepas mengharungi pelbagai rintangan dan cabaran, akhirnya Nabi Yusuf a.s. berupaya memperolehi kejayaan di Mesir dan mengajak ayahnya serta adik-beradik 12 orang ke Mesir. Maka permulaan tumbuhnya masyarakat Bani Israil atau beragama Yahudi ialah bermula di Mesir. Tidak ada kaitan lagi dengan Palestin kerana mereka telah berhijrah ke sana.

Penduduk Asal Palestin

Jika Bani Israil sudah berhijrah ke Mesir, siapa pula penduduk asal Palestin? Kaum-kaum yang terdapat di Palestina pada masa tersebut ialah al Haitsaniyin, al Fazariyin dan al Kan’aniyin iaitu bangsa-bangsa Pheonician yang menjadi pewaris Negeri Syam sampailah ke hari ini. Merekalah pewaris bangsa Arab Palestin yang lebih dekat rumpunnya dengan orang-orang di Lubnan dan Iraq daripada orang yahudi sendiri. Nah, sekarang siapakah pemilik asal tanah Palestin jika disusuri sejarah sejauh dan sezaman dengan Nabi Ibrahim ataupun sejauh Nabi Hud lagi?? Atau yang paling hampir ialah Kaum Nabi Luth yang berhampiran dengan Laut Mati? Bangsa asal yang mendiami kawasan tersebut ialah bangsa yang bergabung antara Tamadun Mesir dan Tamadun Babilon yang melahirkan pelbagai keturunan Arab hari ini.

Bani Israil, Nabi Musa dan Pharaoh (Firaun)

Jika kita mahu menyusuri sejarah Tanah Palestin, kita mesti mengkaji sejarah penghijrahan beramai-ramai bangsa Yahudi dari Mesir ke Tanah Palestin bersama-sama dengan Nabi Musa a.s., Nabi dan Rasul Ulul Azmi yang dikurniakan Kitab Taurat untuk pedoman kepada Kaum Bani Israil yang degil dan cepat ingkar daripada tali-tali Allah.

Daripada keturunan Yaakub tadi, lahirlah Bani Israil yang menduduki Mesir sebanyak 12 etnik kaum Yahudi, dengan Yahuda mempunyai paling ramai keturunan. Ketika Mesir muncul sebagai tamadun hebat, dan Pharaoh yang sebangsa dengan bangsa Arab hari ini membunuh kanak-kanak lelaki bani Israil kerana terdapat ramalan yang lelaki bani israil akan melawannya dan menjatuhkannya dari takhta kebesaran. Dalam kekejaman kuku besi Pharaoh yang menganggap dirinya tuhan, ditakdirkan Allah membesarnya Nabi Musa a.s. di dalam istana Pharaoh yang akan mengakhiri kekejaman Pharaoh itu sendiri. Pada zaman tersebut, bangsa Mesir (yang akhirnya menjadi bangsa Arab Mesir dan Levant) di bawah Pharaoh menjadikan Bani Israil sebagai hamba dan barang dagangan, diletakkan tempatnya yang terendah dalam masyarakat di Mesir, walhal Datuk mereka (Nabi Yusuf a.s.) merupakan penguasa Mesir yang hebat.

Bani Israil ditindas dan dibunuh dengan kejamnya oleh Pharaoh. Akhirnya, Nabi Musa a.s. dan sepupunya Nabi Harun a.s. beserta Kakak Nabi Musa a.s. yang bernama Miriam (ini bukan ibu kepada Nabi Isa a.s.) berjuang membebaskan kaum Bani Israil daripada kekejaman Pharaoh yang mengaku dirinya Tuhan. Setelah beberapa siri dakwah dan beberapa siri kesesatan Bani Israil (Kisah Samiri dan lembu emas menguak dsbnya), yang beriman dengan agama yang dibawa oleh Nabi Musa a.s. sahaja yang terselamat dengan menyeberangi Laut Merah, menuju ke Tanah Palestin. Orang Yahudi sentiasa ingat peristiwa hijrah ini menjadikan tanah suci Baitulmaqdis adalah tanah yang dijanjikan kepada mereka, padahal disebabkan mereka ingkar, maka Allah membuang mereka daripada negeri-negeri tersebut dan hiduplah mereka dalam kesesatan selama 40 tahun.

Cuba bayangkan, ketika dalam perjalanan di tanah yang tandus di Tanah Palestin yang panas, mereka memohon Nabi Musa a.s. berdoa kepada Allah agar dikurniakan makanan dan minuman yang lazat-lazat daripada langit. Lihat sikap orang Yahudi ini, sentiasa mahu yang berlebihan sahaja. Kemudian, Allah memperkenankan doa Nabi Musa a.s. dengan menurunkan makanan dari langit. Kemudian, Nabi Musa a.s. mendapati terdapat kaum yang gagah perkasa di Baitulmaqdis, lantas baginda a.s. mengarahkan kaumnya memerangi kaum tersebut yang merupakan bangsa-bangsa Hittie, Media dan Assyria yang bertapak lama di baitulmaqdis, seterusnya membebaskan Baitulmaqdis daripada noda kaum-kaum yang menyembah api (majusi) dan mengamalkan ajaran pagan (menyembah banyak Tuhan).

Namun, kaum Nabi Musa a.s. (keturunan Yahudi hari ini) sangat pengecut dan tidak mahu keluar ke jalan Allah, boleh dikatakan hampir semua mereka (kecuali Nabi Harun dan beberapa pengikut yang alim) tidak mahu berperang dan berpaling arah daripada Baitulmaqdis. Akhirnya, Allah swt menyesatkan mereka selama 40 tahun, tidak bernegeri dan hidup dalam buangan di mana-mana dalam kekuasaan Bangsa Arab Mesir dan Palestin.

Pada masa hidup dalam buangan selama 40 tahun itu, Nabi Musa dan Nabi Harun a.s. diwafatkan oleh Allah. Kaum Bani Israil semakin berpecah selepas kewafatan Musa bin Imran ini. Namun, perancangan Allah memang sangat hebat. Setelah kewafatan Nabi Musa a.s., barulah bangsa Yahudi ini bersatu dan wujudlah kerajaan-kerajaan bani Israil seterusnya. Sebelum Nabi Musa a.s., bangsa Yahudi hanyalah bertaraf hamba di Mesir dan Babilon. Namun, kepimpinan Yusa’ bin Nuun akhirnya berjaya menakluk Baitulmaqdis daripada kaum pagan dan mewujudkan kerajaan-kerajaan hebat bangsa Yahudi, yang juga ditadbir oleh Nabi-nabi dan Rasul-rasul.

Pendudukan Yahudi di Palestin, Kepimpinan Hakim, Zaman Raja-raja dan Perpecahan.

Setelah orang-orang Bani Israil menduduki Palestin, mereka mengalami tiga masa secara berturut-turut :

1. Masa Kehakiman; dimana kebanyakan keturunan mereka mengadili segala sesuatu perkara yang menjadi perselisihan di antara satu sama lain kepada satu orang hakim. Masa ini berlangsung selama lebih kurang 400 tahun.

2. Masa Menjadi Raja; sebagaimana firman Allah swt didalam surat Al-Baqarah ayat 246 – 252. Allah menjadikan Thalut sebagai raja, kemudian Daud as dan Sulaiman as.

3. Masa Perpecahan; iaitu pada masa setelah kewafatan Nabi Sulaiman as, maka terjadilah perselisihan antara Rahbi’an bin Sulaiman dengan Yarbi’an bin Nabat. Kemudian Rahbi’an dan keturunan Yahudza serta Bunyamin mendirikan negara yang bernama Negara Yahuda (Judae) yang ditempatkan untuk kaum Yahudza dari keturunan Daud dan Sulaiman. Ibu kota negara ini di Baitulmaqdis. Sebaliknya, Yarbi’an bin Nabath dengan 10 keturunan yang lainnya mendirikan Negara Israil, utara Palestin ke Syria dan Lubnan (pada zaman moden) dengan ibu kotanya adalah Nablus. Merekalah orang-orang yang kemudian dinamakan dengan Samaria yang dinamakan sempena Gunung Syamir yang terdapat di situ.

Keturunan Bani Israil pasca Raja Sulaiman a.s. tidak berhak pun ke atas tanah Baitulmaqdis (kecuali keturunan Yahudi Ortodoks dan Bunyamin yang hidup secara aman dan damai selama beribu-ribu tahun di bawah penguasaan Islam bermula zaman Umar Al-Khattab menjadi khalifah). Walhal, Zionis hari ini tidak ada kaitan pun dengan Yahudi ortodoks, kerana mereka adalah jelmaan Yahudi daripada 10 keturunan yang lain, Kaum Khazar dan Ashkenazi.

Fasa Kejatuhan Kerajaan berkembar Yahudi, Judae dan Israel

Pada tahun 722 SM, negara Israel jatuh ke tangan orang-orang Assyria Baru dibawah kepimpinan raja mereka yang bernama Sargon II, seterusnya berlakulah pengusiran orang-orang Bani Israil dari bumi Israil (10 keturunan yg lain) ke Halah dan Habor di Kota Media (Turki sekarang). Mereka diharamkan kembali ke Tanah Palestin kerana keingkaran mereka terhadap Allah swt. selepas diingatkan oleh Nabi Oded (sumber Israiliat). Negara Yahuda (Judae) pula jatuh ke tangan orang-orang Mesir dibawah kepimpinan Pharaoh Necho II pada tahun 603 SM, seterusnya menjadikan Yahuda sebahagian daripada tanah taklukan Mesir.

Pada tahun 589 SM, Nebuchadnezzar II iaitu Raja Babylon berjaya menakluk Palestin dan mengusir keluar orang-orang Mesir, seterusnya menghancurkan negara Yahuda (Judae) dan memenjarakan orang-orang Yahudi serta membawanya ke Babylon, yang kemudian dikenali sebagai ‘Tawanan Babilon’. Maka berakhirlah riwayat kerajaan-kerajaan berkembar Judae-Israil di tanah suci, kerana keingkaran mereka dan kerosakan yang dilakukan di tanah suci agama samawi tersebut. Raja Babilon tersebut juga memusnahkan Kuil orang Yahudi yang telah terpesong jauh daripada ajaran Allah swt yang dibawa oleh Nabi Musa a.s.

Kejatuhan Babilon, Kembalinya Yahudi ke Tanah Suci

Pada tahun 538 SM, Raja Parsi Yang Agong, iaitu Raja Cyrus The Great berjaya menakluk Babylon dan melenyapkan kerajaan Babylon, yang digabungkan menjadi Empayar Parsi, seterusnya baginda membebaskan para tawanan Yahudi dan sebahagian daripada mereka kembali semula ke Palestin. Selama lebih kurang 400 Tahun mereka hidup di Palestin di Bawah Kekuasaan Parsi dan Pertembungan dengan Kuasa Greek (Macedonia). Mereka kembali menjadi ingkar kepada Allah swt, sehingga sanggup membunuh Utusan Allah iaitu Nabi Yahya a.s. dan Nabi Zakaria a.s. anak beranak, selepas berjaya membentuk Kerajaan sendiri di bawah Dinasti Hasmonean dan Herod The Great (lebih kurang 150 tahun).

Raja Herod atau Hordus digambarkan sebagai seorang raja yang zalim, sebagai pembunuh kaum dan keluarganya sendiri. Dipercayai, zaman Hordus inilah Nabi Zakaria dan Nabi Yahya dibunuh, membawa kepada bala Allah kepada Bani Israil sekali lagi. Akhirnya, Hordus mati dalam keadaan yang mengerikan. Perpecahan berlaku dalam kerajaan Hordus dan Wilayah-wilayah dalam Dinasti Hordus direbut oleh anak-anak pewaris Hordus tadi menyebabkan kerajaan Yahudi yang telah disatukan dan merdeka (separa merdeka sebab dapat pemerintahan sendiri daripada Antiochus III dan pemerintah Rom kemudiannya) daripada kekuasaan Seleuccid berpecah-belah dan kembali menjadi jajahan Kerajaan Rom.

Campurtangan Kerajaan Rom dan Berakhirlah Penguasaan Yahudi di Tanah Suci.

Pada Tahun 70 M, Pemerintah Kerajaan Rom yang terkenal iaitu Titus The Great menakluki Jerusalem, seterusnya memusnahkan tempat ibadat agama Yahudi di Baitulmaqdis sehingga yang tinggal hanya Tembok Ratapan sahaja dan membunuh Yahudi-Yahudi yang terdapat di Jerusalem. Titus telah menyebabkan dominasi Yahudi di tanah suci berakhir, yang mana orang-orang yahudi bertebaran ke Armenia, Iraq, Iran, Nabatean (Arab Utara), Hijaz, Mesir, Itali, Sepanyol dan Greek. Situasi ini menggambarkan bahawa Kerajaan Yahudi yang berhubung dengan Kerajaan Daud a.s., Hasmonean dan Hordus telahpun terputus sama sekali.

Yahudi sama sekali tidak akan berperang sewenang-wenang melainkan mereka sangat kuat. Ini juga membuktikan, selain Yahudi, sejak zaman berzaman yang lalu, yang mana tanah asal Palestin sudahpun ada penempatan Philistine (Palestin kuno) sejak daripada kerajaan Nabi Sulaiman lagi dan mereka (Arab Palestin) lebih layak menduduki tanah tersebut kerana mereka tidak lari seperti orang-orang Yahudi, malahan agresi Titus The Great yang terkenal kejamnya itu juga tidak menggentarkan orang Palestin untuk lari dari kediaman mereka. Walaupun dijajah oleh Kerajaan Rom, namun orang Palestin tetap bertapak di situ (Terutamanya di Gaza dan pantai Negara Palestin).

Orang-orang Yahudi yang diusir keluar dari tanah suci bertebaran di merata tempat sehinggalah ke hari ini. Sebagaimana firman Allah swt

وَإِذْ تَأَذَّنَ رَبُّكَ لَيَبْعَثَنَّ عَلَيْهِمْ إِلَى يَوْمِ الْقِيَامَةِ مَن يَسُومُهُمْ سُوءَ الْعَذَابِ إِنَّ رَبَّكَ لَسَرِيعُ الْعِقَابِ وَإِنَّهُ لَغَفُورٌ رَّحِيمٌ
وَقَطَّعْنَاهُمْ فِي الأَرْضِ أُمَمًا مِّنْهُمُ الصَّالِحُونَ وَمِنْهُمْ دُونَ ذَلِكَ وَبَلَوْنَاهُمْ بِالْحَسَنَاتِ وَالسَّيِّئَاتِ لَعَلَّهُمْ يَرْجِعُونَ

Tafsirannya : “Dan (ingatlah), ketika Tuhanmu memberitahukan, bahwa Sesungguhnya Dia akan mengirim kepada mereka (orang-orang Yahudi) sampai hari kiamat orang-orang yang akan menimpakan kepada mereka azab yang seburuk-buruknya. Sesungguhnya Tuhanmu Amat cepat siksa-Nya, dan Sesungguhnya Dia adalah Maha Pengampun lagi Maha Penyayang. Dan Kami bagi-bagi mereka di dunia ini menjadi beberapa golongan; di antaranya ada orang-orang yang saleh dan di antaranya ada yang tidak demikian. dan Kami coba mereka dengan (nikmat) yang baik-baik dan (bencana) yang buruk-buruk, agar mereka kembali (kepada kebenaran).” (QS. Al A’raf : 167 – 168)

Pada saat Palestin dibawah kekuasan Rom inilah, Allah swt mengutus Nabi Isa as sebagai Rasul kepada Bani Israil, sebagaimana firman Allah swt “Seorang rasul kepada Bani Israil” yang mengajak mereka untuk memperbaiki berbagai-bagai kerosakan. Seruan ini disambut oleh sebahagian orang-orang Yahudi. Dan orang-orang Yahudi terpecah menjadi dua, sepertimana yang diberitakan oleh Allah swt ;

فَآَمَنَت طَّائِفَةٌ مِّن بَنِي إِسْرَائِيلَ وَكَفَرَت طَّائِفَةٌ

Terjemahannya : “lalu segolongan dari Bani Israil beriman dan segolongan lain kafir.” (QS. Ash Shaff : 14)

Golongan yang pertama daripada Bani Israil kemudiannya bertukar menjadi orang-orang Nasrani sedangkan yang kedua iaitu yang tidak beriman kekal sebagai Yahudi.

Tukang-tukang Tilik (Necromancer) dan ulama Yahudi mendatangi Pemerintah Rom agar menangkap dan membunuh Nabi Isa as yang kemudian permintaan ini disambut oleh raja, namun Allah swt mengangkat Isa dan menggantikannya dengan orang yang mirip dengannya yang kemudian disalib, firman Allah swt :

إِذْ قَالَ اللّهُ يَا عِيسَى إِنِّي مُتَوَفِّيكَ وَرَافِعُكَ إِلَيَّ

Terjemahannya : “(ingatlah), ketika Allah berfirman: “Hai Isa, Sesungguhnya aku akan menyampaikan kamu kepada akhir ajalmu dan mengangkat kamu kepada-Ku.” (QS. Al Imran : 55)
Dan ayat yang seterusnya ialah:

Terjemahannya: “dan kerana Ucapan mereka: “Sesungguhnya Kami telah membunuh Al Masih, Isa putra Maryam, Rasul Allah”, Padahal mereka tidak membunuhnya dan tidak (pula) menyalibnya, tetapi (yang mereka bunuh ialah) orang yang diserupakan dengan Isa bagi mereka. Sesungguhnya orang-orang yang berselisih paham tentang (pembunuhan) Isa, benar-benar dalam keragu-raguan tentang yang dibunuh itu. mereka tidak mempunyai keyakinan tentang siapa yang dibunuh itu, kecuali mengikuti persangkaan belaka, mereka tidak (pula) yakin bahwa yang mereka bunuh itu adalah Isa.” (QS. An Nisaa : 157)

Sebab itu, orang Nasrani sebenarnya memusuhi orang Yahudi kerana mereka (orang Yahudi) telah berusaha membunuh Nabi Isa a.s. sebagai rasul mereka.

Siapa Yang Berhak Ke Atas Baitulmaqdis?

Selepas Kerajaan Rom membuat onar di Baitulmaqdis dan menyebarkan ajaran Paganisme di sana, datanglah tentera Islam di bawah pimpinan Saidini Umar Al-Khattab membebaskan Kota Jerusalem daripada kemungkaran dan menjenamakannya semula sebagai Al-Quds. Orang-orang Islam lebih berhak ke atas kota suci kerana mereka berjaya merebut kembali Kota Suci agama-agama samawi itu daripada tangan Rom, dan bukan Orang Yahudi, serta bukan direbut dari tangan Yahudi.

Seterusnya, pemerintahan Islam dan Khalifah-khalifah Islam yang seterusnya menjaga Baitulmaqdis dengan baik, menjadikan Baitulmaqdis aman daripada sebarang peperangan dan semua agama hidup dalam harmoni, walaupun berkongsi tempat suci yang sama, tanpa berlaku pengusiran Yahudi lagi. Lebih kurang 12 abad atau 1200 tahun lamanya tanah suci menjadi aman sebelum berlakunya campurtangan Balfour (1917) dan PBB (Pertubuhan Bangsa-bangsa Bersatu( (1947) yang menyebabkan Kota Suci sekali lagi berdarah kembali. Saya rasa sejarah 1917-kini tidak perlu dinukilkan lagi kerana sudah banyak liputannya di internet mahupun di media cetak.

Walaupun tanah suci pernah berdarah dengan peristiwa perang salib, namun ketokohan Salahuddin Al-Ayyubi berjaya mengembalikan Kota Palestin ke tangan ummat Islam dan semua manusia di sana hidup dalam aman dan damai kembali, kerana semasa penaklukan askar-askar salib dari Eropah (1099-1187), ummat Islam dibunuh dan diusir daripada Jerusalem. Perkara ini tidak berlaku apabila Salahuddin Al-Ayyubi mengembalikan Kota tersebut kepada Islam.

Selain itu, Orang Yahudi tidak mengimani Nabi Isa as dan Nabi Muhammad saw sebagai Nabi dan Rasul, tetapi orang Islam mengimani mereka sebagai Nabi dan Rasul. Dan juga, terdapat penempatan Arab yang konsisten dan tidak diusir keluar daripada tanah Levant tersebut seperti wilayah Philistine, Nabateans dan lain-lain lagi.

Justeru, kami ingin berpesan kepada seluruh warga dunia, terutamanya ummat Islam di Malaysia, Wilayah Palestin yang dijajah oleh Zionis hari ini sememangnya tempat asal mereka, dan juga semestinya milik orang Islam. Tidak kiralah mereka itu orang Arab atau Ajam (bukan Arab), selagi mereka Islam mereka itu wajib mempertahankan Kota suci Al-Quds daripada kekejaman dan penindasan Yahudi Zionis, yang menganggap mereka sahajalah bangsa terbaik di dunia, yang lain semuanya Goyyim. Gaza city pula sememangnya wilayah mereka (dalam Negeri Kuno Philistines) sendiri yang hari ini semakin terjajah dan terkepung dari semua arah. Justeru itu, kami berharap agar kita sama-sama boleh betulkan kefahaman kita terhadap tanah yang terjajah itu dan bukan mengharap mereka lari dari tanah air mereka itu. Lagipun, celah mana mereka mahu melarikan diri daripada penjara hidup terbesar di dunia? Mesir sudah tutup 100% pintu sempadan Gaza. Keliling Gaza didirikan tembok pemisah yang tinggi dan kebal. Yang ada hanyalah Lautan Mediterranean yang dikawal oleh Tentera-tentera Zioniz juga, menjadikan keadaan mereka hari ini ialah: Perlu melawan untuk kemerdekaan.

Gaza city bukanlah besar mana, panjangnya hanya 40km dan lebarnya hanya 5km menjadikan keluasan Gaza hanyalah lebih kurang 200km2 , lebih kecil dari Negeri terkecil di Malaysia (795km2). Oleh itu, menjadi tanggungjawab kita menyokong saudara sesama Islam kita berjuang mempertahankan tanah air mereka dan bukan menghalau mereka keluar daripada tanah mereka. Moga saudara-mara seIslam dengan kita di sana tabah menghadapi dugaan dan fitnah-fitnah ini.


Mahalnya Nyawa dan Maruah Seorang Muslim

Islam memandang tinggi nilai persaudaraan sesama Islam. Persaudaraan ini ibarat sebuah bangunan yang saling menguatkan antara satu sama lain. Bak kata peribahasa melayu, “cubit paha kanan, paha kiri terasa juga”. Kerana itu Allah Subhanahu wa Taala berfirman di dalam al-Quran:

Dan Yang mempersatukan hati mereka (orang-orang yang beriman). Walaupun kamu membelanjakan semua (kekayaan) yang berada di bumi, niscaya kamu tidak dapat mempersatukan hati mereka, akan tetapi Allah telah mempersatukan hati mereka. Sesungguhnya Dia Maha Gagah lagi Maha Bijaksana. (Surah Al-Anfal ayat 63)

Ibnu Kathir menyatakan, sebenarnya, di kalangan kaum Anshar terdapat berbagai macam peperangan pada masa Jahiliyah antara suku Aus dan suku Khazraj, serta berbagai hal yang mengharuskan mereka berbuat kejahatan yang berkesinambungan. Kemudian, Allah memutuskan hal itu dengan cahaya keimanan. (Kathir, 1999)

Dalam ash-Shahihain disebutkan sebuah hadith yang menceritakan tentang Rasulullah ketika berbicara dengan kaum Anshar mengenai permasalahan ghanimah dalam perang Hunain, beliau mengatakan kepada mereka:

“Hai kaum Anshar sekalian, bukankah aku dahulu mendapati kalian dalam keadaan sesat, lalu Allah memberikan petunjuk kepada kalian melalui diriku. Aku menjumpai kalian dalam keadaan miskin, lalu Allah memberimu kekayaan melalui diriku. Dan kalian dahulu ada dalam keadaan bercerai-berai, lalu Allah menyatukan kalian melalui diriku.

” Setiap kali beliau mengatakan sesuatu, mereka berkata: “Allah dan Rasul-Nya paling banyak memberikan nikmat.” (HR. Al-Bukhari dan Muslim) (al-Bukhari, 2002) (al-Hajjaj, 2006)

Rasulullah Sallallahu Alaihi Wasallam merupakan contoh terbaik dalam persaudaraan Islam. Baginda sentiasa mengambil berat akan hal ehwal saudara-saudara muslim yang lain.Sepertimana hadith Daripada ‘Abdullah bin ‘Umar RA menceritakan bahawa Rasulullah SAW bersabda:

“Seorang Muslim adalah saudara terhadap Muslim (yang lain), dia tidak boleh menganiaya dan tidak akan dianiaya oleh orang lain. Sesiapa yang melaksanakan hajat saudaranya, maka Allah SWT akan melaksanakan hajatnya. Sesiapa yang melapangkan kesusahan seseorang Muslim, maka Allah SWT akan melapangkan kesukarannya pada hari kiamat. Sesiapa yang menutupi aib seseorang Muslim, maka Allah SWT akan menutup aibnya pada hari kiamat.”

(Hadith riwayat al-Bukhari, No.2442, 6901, Muslim, No.2580) (al-Bukhari, 2002) (al-Hajjaj, 2006)

Baginda Sallallahu Alaihi wasallam melayan semua jenis golongan tanpa mengira umur, bangsa dan warna kulit. Antara manusia yang mendapat nikmat persaudaraan Islam ini ialah seorang hamba berkulit hitam bernama Bilal Radhiyallahu Anhu. Dengan keberkahan Islam, Sayyidina Bilal dibebaskan dari menjadi hamba dan menjadi seorang yang merdeka. Hal ini kerana, Islam hanya menuntut perhambaan kepada Tuhan yang Esa. Bilal diangkat menjadi muazzin pertama yang mengumandangkan azan dalam syariat Islam.

Baginda amat menghormati saudara Islam yang lain dan menunjukkan contoh tauladan yang baik untuk dijadikan panduan buat umat Islam. Sekiranya ada manusia jahil yang berkelakuan bodoh dan melanggar adab, maka baginda akan memberi tarbiyah atau pendidikan secara praktikal supaya mereka faham dan belajar dari kesilapan. Baginda tidak memarahi seseorang kerana sesuatu kesilapan disebabkan kebodohan orang itu. Salah satu hadis yang dapat kita ambil sebagai contoh adalah hadis daripada Anas B. Malik radhiyallahu ‘anhu. Beliau berkata:

“Ketika kami berada di masjid bersama Rasulullah Shallallahu ‘alaihi wa Sallam, tiba-tiba datang seorang Arab Badwi lalu berdiri untuk kencing di masjid. Para sahabat Rasulullah Shallallahu ‘alaihi wa Sallam menggertaknya, tetapi Rasulullah Shallallahu ‘alaihi wa Sallam bersabda, “Janganlah kamu memutuskannya, biarkan dia selesai kencing terlebih dahulu.” Maka mereka (para sahabat) membiarkan orang tersebut sehingga dia selesai kencing. Setelah itu, Rasulullah Shallallahu ‘alaihi wa Sallam pun menasihatinya, “Sesungguhnya masjid ini tidak boleh digunakan untuk kencing dan kekotoran, masjid adalah tempat untuk zikir, solat, dan membaca al-Qur’an.” Atau sebagaimana sabda Nabi Shallallahu ‘alaihi wa Sallam yang sesuai. Setelah itu, Nabi Shallallahu ‘alaihi wa Sallam memerintahkan seseorang untuk mengambil satu baldi air dan menyiramnya.” (Hadis Riwayat Muslim, 2/133, no. 429) (al-Hajjaj, 2006)

Hadis ini menunjukkan akhlak dan kebijaksanaan Rasulullah Shallallahu ‘alaihi wa Sallam dalam menangani orang yang jahil. Iaitu dengan cara lemah-lembut dan tidak berlaku kasar. Walaupun kencing di masjid adalah suatu kesalahan dan termasuk perbuatan membuat kekotoran di masjid, tetapi Rasulullah tidak segera memarahi pelakunya atas beberapa kemaslahatan dan sebab-sebab tertentu. Rasulullah Shallallahu ‘alaihi wa Sallam menasihati dan menunjukkan contoh yang tepat kepada para sahabatnya dalam menghadapi karenah orang-orang jahil.

Selain itu baginda menolak kemudharatan yang lebih besar dengan memilih yang lebih ringan di antara keduanya. Jika orang yang sedang kencing tersebut ditegah dengan tiba-tiba, mungkin ia akan mengakibatkan mudharat serta membahayakannya. Kerana kencing yang dihentikan dengan tiba-tiba boleh mengundang risiko dan sakit.

Atau mungkin ia akan terkejut lalu berpindah atau lari ke tempat yang lain dalam keadaan kencingnya bersepah-sepah. Akhirnya najis tersebut akan tersebar ke serata masjid, mengenai pakaiannya, serta terpalit ke tubuh-badannya pula. Tetapi dengan sebab contoh kebijaksanaan Rasulullah, maka najis tersebut hanya terkena pada satu tempat sahaja. Orang Badwi tersebut pula berjaya dinasihati dengan lemah-lembut dan penuh hikmah serta tidak diperlakukan dengan kasar yang mungkin hanya akan menjadikannya malu atau marah. Dan najis tersebut dapat dibasuh dengan sempurna hanya dengan sebaldi atau sebekas air.

Rasulullah juga sering membantu sahabatnya yang berada dalam kesusahan.Dalam sebuah hadith daripada Abu Said al-Khudri RA katanya, pada suatu masa kami di dalam perjalanan, tiba-tiba datanglah seorang lelaki yang menunggang binatang, lalu dia memandang ke kanan dan ke kiri. Lalu Rasulullah SAW bersabda:

“Sesiapa yang mempunyai kenderaan lebih hendaklah diberikan kepada orang yang tidak ada kenderaan dan sesiapa yang mempunyai bekalan lebih diberikan kepada orang yang tidak ada mempunyai bekalan.”

Seterusnya Baginda menyebut berbagai-bagai lagi harta yang patut dibelanjakan, sehinggalah kami semua faham dan sedar bahawa sesiapa pun di antara kami mempunyai harta yang banyak dan berlebihan daripada keperluan sendiri. Maka mereka tidak lagi berhak ke atas harta-harta tersebut. (Riwayat Muslim) (al-Hajjaj, 2006)

Kesimpulannya, baginda Rasulullah Sallallahu Alaihi wasallam telah menunjukkan contoh yang baik dalam persaudaraan Islam. Umat Islam seharusnya menahan diri dari menyakiti saudara muslim mereka yang lain apatah lagi mengancam keselamatan mereka. Saya akhiri dengan sebuah hadith Rasulullah Sallallahu Alaihi wasallam:

Ibn ‘Abbas r.a menceritakan, Rasulullah S.A.W pernah melihat ke arah Kaabah, lalu Baginda bersabda:

“Lailahaillallah ( tiada tuhan selain Allah ). Alangkah eloknya kamu, alangkah eloknya harumanmu, alangkah agungnya kehormatanmu ! Dan(sesungguhnya ) kehormatan seorang Mukmin itu lebih agung daripadamu. Sesungguhnya, Allah Taala telah menjadikan engkau ‘haram’ ( yakini suci lagi terhormat ), (maka) Dialah juga yang ‘mengharamkan’ seorang Mukmin itu daripada hartanya, darahnya dan maruahnya, dan Dia juga ‘mengharamkan’ kami ( walau hanya ) untuk bersangka terhadapnya ( iaitu seseorang Mukmin itu ) dengan sangkaan yang buruk.”

(Riwayat at-Tabarani dalam Majma’uz Zawaid) (al-Haythami, 2001)

RUJUKAN:

al-Bukhari, M. b. (2002). Sahih al-Bukhari. Beirut: Dar Ibn Kathir.

al-Hajjaj, M. b. (2006). Sahih Muslim. Riyadh: Dar Tayyibah.

al-Haythami, A. b. (2001). Majma’ az-Zawaid wa Manba’ al-Fawaid. Lubnan : Dar Kutub al-Ilmiyyah.

Kathir, A. i. (1999). Tafsir Ibn Kathir. Riyadh: Dar Tayyibah.


Wujudkah Diskriminasi Dalam Pencarian Kerja?

Misi mencari kerja adalah satu perkara yang amat
mencabar dalam dunia yang penuh persaingan hari ini. Angkanya lebih membimbang
dalam kalangan mahasiswa, kadar penggangguran belia mencecah sehingga 13% berbanding
purata kadar penggangguran Malaysia 3%.

Dalam pada itu, terdapat juga tuduhan bawaha wujudnya
isu pengambilan pekerja mengikut warna kulit. Tetapi tanpa angka dan statistik
ianya kekal sebagai tuduhan. Bagi menjawab persoalan ini, Cent-GPS telah
melakukan satu kaji selidik bertajuk Racism in recruitment: A study on racial
bias for entry level jobs in Malaysia.

Sejumlah 3,829 permohonon kerja dihantar kepada lebih
500 tawaran pekerjaan di mana 10% daripada tawaran pekerjaan ini memerlukan
penguasaan Bahasa Mandarin. Resume yang dihantar adalah berdasarkan 7 profil di
bawah:

Dalam resume 7 profil kesemuanya memiliki kelayakan
yang sama di mana kesemua mereka adalah graduan Degree Perniagaan dengan
kelulusan Kelas Kepujian Kedua daripada IPTS yang sama. Selain itu kesemua
mereka mampu berkomunikasi dalam bahasa Mandarin dan tinggal di Lembah Klang.

Mari kita lihat apakah keputusannya?

Keputusannya amat mengejutkan. Graduan Cina mendapat
kadar panggilan semula yang lebih tinggi berbanding Melayu dan India. Daripada
547 permohonan, Nicola (wanita Cina) mendapat 240 panggilan, Zulaikha (wanita
Melayu) mendapat 70 panggilan, Nur Sakinah (wanita Melayu bertudung) mendapat
50 panggilan dan Kavita (wanita India) hanya mendapat 49 panggilan.

Dalam bahasa mudahnya, Nicola perlu menghantar
2 permohonan kerja untuk mendapat 1 panggilan, Sakinah perlu perlu menghantar
13 permohonan kerja untuk mendapat 1 panggilan dan lebih mengejutkan Thivakar
perlu menghantar 27 permohonan untuk mendapat 1 panggilan.

Rajah dibawah menunjukkan calon yang menerima
diskriminasi tertinggi dalam pekerjaan.

Seterusnya kita lihat pula, adakah dengan
menguasai bahasa Mandarin anda lebih mudah diterima bekerja atau ianya hanyalah
menjadi “alasan” sahaja bagi pihak majikan.

Sepertimana yang telah disebutkan di atas
tadi, kesemua 7 calon meletakkan kemahiran berkomunikasi dalam Bahasa Mandarin
dalam resume mereka, namun dalam rajah dibawah kita dapat lihat kadar panggilan
bagi Nicola dan Gabriel jauh lebih tinggi daripada calon-calon yang lain.

Diskriminasi terhadap wanita bertudung?

Hasil dapatan kajian ini juga mendapati
terdapat diskriminasi bagi calon wanita yang bertudung dimana calon bertudung
mendapat kadar panggilan yang lebih rendah berbanding calon tidak bertudung.

Kesimpulannya berdasarkan kajian Cent-GPS,
tidak dapat dinafikan memang wujud diskriminasi dalam sektor pekerjaan hari
ini. Selain daripada diskriminasi dalam memilih pekerja, terdapat juga
desas-desus yang mengatakan wujudnya perbezaan gaji mengikut warna kulit yang
mana ianya adalah satu budaya yang tidak sihat.


Apa Itu Kecelaruan Makan (Eating Disorder)?

Kecelaruan makan (eating disorder) merujuk kepada suatu keadaan yang sebenarnya berpunca daripada gangguan psikologi dan dicirikan dengan tabiat makan yang abnormal. Keadaan kecelaruan makan ini biasanya melibatkan pengambilan makanan yang tidak mencukupi dengan keperluan badan disusuli dengan perlakuan-perlakuan negatif seperti memuntahkan makanan (vomiting), senaman keterlaluan (excessive exercise) serta pengambilan julap, laksatif dan sebagainya.

Masyarakat umumnya mengenali kecelaruan makan melalui keadaan anoreksia nervosa, namun tahukah anda sebenarnya kecelaruan makan ini boleh dibahagikan kepada beberapa kumpulan utama, antaranya ialah anoreksia nervosa, bulimia nervosa, kecelaruan makan tidak spesifik (eating disorder not otherwise specified-EDNOS), binge eating disorder, other specified feeding or eating disorder (OSFED) dan orthorexia nervosa. Meskipun pengkelasan untuk jenis dan kumpulan kecelaruan makan ini adalah pelbagai, namun, kumpulan kecelaruan makan yang sering diberi perhatian ialah anoreksia nervosa, bulimia nervosa dan binge eating disorder.

Berdasarkan terminologi, anoreksia merujuk kepada simptom perubatan yang menunjukkan pengurangan atau kehilangan selera makan. Istilah yang digunakan untuk menerangkan anoreksia nervosa adalah berbeza-beza sejak beberapa dekad yang lalu. Pada tahun 1694, anoreksia telah dirujuk sebagai suatu keadaan ‘pengambilan makanan secara resah dan gementar’ (nervous consumption) bagi menerangkan satu kes yang berlaku ke atas remaja perempuan di England.

Anoreksia nervosa adalah suatu gangguan pemakanan serius yang ditunjukkan dengan kerelaan untuk berlapar, gangguan imej badan serta ketakutan terhadap pertambahan berat badan. Berdasarkan laporan daripada Diagnostic and Statistical Manual of Mental Disorders V (DSM-V), anoreksia nervosa dicirikan mengikut beberapa kriteria tertentu dan satu daripadanya ialah keengganan individu untuk menambahkan berat badan kepada berat badan yang normal mengikut umur dan ketinggian. Kebiasaannya, pesakit anoreksia akan mengalami kehilangan berat badan yang membawa kepada jumlah berat badan yang kurang 85% daripada jangkaan yang sepatutnya.

Individu anoreksia mempunyai suatu ketakutan yang begitu tinggi terhadap pertambahan berat badan, meskipun telah berada dalam keadaan yang sangat kurus. Malah, mereka turut mengalami gangguan imej badan yang serius di mana pesakit yang mengalaminya menafikan bahawa mereka mempunyai berat badan yang terlampau rendah dan sentiasa berusaha untuk mengurangkannya.

Keadaan bagi bulimia nervosa adalah sedikit berbeza daripada anoreksia nervosa di mana individu yang mengalami bulimia kebiasaannya masih mengekalkan berat badan yang normal dan masih kelihatan aktif dalam kegiatan harian. Sejarah bulimia ini sebenarnya bermula pada tahun 1979, apabila penyakit ini mula dikenalpasti oleh seorang profesor di salah sebuah hospital di London. Doktor tersebut, iaitu Gerald Russel telah mengklasifikasikannya sebagai suatu gangguan pemakanan pada tahun 1980. Perkataan bulimia telah diambil daripada perkataan Latin purba iaitu boulimia yang membawa maksud keadaan kelaparan yang melampau dan keterlaluan.

Bulimia nervosa dicirikan dengan keadaan seseorang individu  yang makan dalam kuantiti yang banyak secara rahsia (binge eating), diikuti dengan kelakuan-kelakuan tertentu bagi mengeluarkan makanan tersebut bagi mengelakkan pertambahan berat badan. Individu bulimia mempunyai idea yang tidak realistik tentang makanan dan berusaha untuk mengurangkan berat badan sama ada melalui senaman keterlaluan, memuntahkan makanan secara paksa, diet melampau atau menggunakan laksatif.

Binge eating disorder dicirikan dengan perlakuan individu yang makan dengan banyak secara kerap tanpa sebab yang tertentu. Masalah ini biasanya berkaitan dengan individu yang mengalami obesiti, namun individu yang mengalami binge eating disorder juga turut menghadapi masalah psikologi yang lain seperti keresahan dan depresi. Ciri penting bagi masalah binge eating disorder ini ialah episod makan dalam kuantiti yang banyak melebihi kuantiti yang dimakan oleh orang biasa, dan hilang kawalan makan. Dalam situasi ini, seseorang individu itu tidak mampu untuk berhenti makan, atau mengawal kuantiti dan jumlah makanan yang diambil oleh mereka.

Bagaimana kecelaruan makan boleh berlaku?

Secara umumnya, terdapat beberapa teori yang menerangkan kenapa dan bagaimana masalah kecelaruan makan ini boleh berlaku kepada seseorang individu.

Salah satu teori utama yang menerangkan tentang kecelaruan makan ini ialah bioperubatan di mana teori ini menegaskan bahawa peningkatan kes kecelaruan makan adalah disebabkan oleh faktor biologi. Seorang penyelidik telah menerangkan bahawa keabnormalan sistem hormon pada individu yang mengalami kecelaruan makan menyebabkan ketidakseimbangan sekaligus menjejaskan selera makan serta sistem hipotalamus. Teori ini turut menjelaskan bagaimana masalah serotonin dalam otak serta endogenous opioids iaitu hormon yang mengawal rasa gembira dan kepuasan turut memberi pengaruh terhadap emosi dan agen olfaktori yang seterusnya menyumbang kepada masalah gangguan imej badan individu.

Faktor genetik turut memberi pengaruh terhadap masalah kecelaruan makan. Berdasarkan satu analisis genetik molekular yang dijalankan telah menunjukkan bahawa keadaan pesakit bulimia nervosa yang dicirikan melalui perlakuan memuntahkan makanan secara paksa mempunyai kaitan dengan kromosom 10 yang diwarisi secara genetik.

Kecelaruan makan merupakan suatu gangguan psikologi yang dianggap sebagai satu krisis identiti di mana iini memberi petunjuk kepada gangguan emosi yang serius. Teori psikologikal ini menerangkan bahawa keadaan gangguan emosi serius yang berlaku di bawah sedar ini ditunjukkan melalui perlakuan abnormal individu terbabit terhadap makanan.

Selain itu, terdapat juga faktor psikologi lain yang turut dipengaruhi oleh masalah yang dihadapi dalam keluarga seseorang individu yang mengalami masalah kecelaruan makan. Dalam satu kajian yang dijalankan terhadap sekumpulan pelajar sekolah tinggi di Amerika Syarikat, didapati bahawa majoriti pelajar yang mengalami penderaan dan keganasan dalam keluarga menghadapi gangguan emosi yang serius. Keadaan ini menyebabkan para pelajar berkenaan cuba melepaskan tekanan yang dialami melalui perlakuan yang abnormal seperti memuntahkan makanan, menggunakan pil diet serta mengamalkan senaman melampau.

Teori ini adalah berkaitan dengan budaya yang diamalkan oleh sebahagian besar daripada masyarakat dunia yang mengutamakan kesempurnaan fizikal dan meletakkan pandangan negatif terhadap individu yang tidak menarik. Dalam hal ini, media massa turut memberi pengaruh besar dalam mencorakkan aspek sosiobudaya dalam sesebuah komuniti. Malah, banyak kajian yang dijalankan mendapati bahawa pengaruh pembacaan majalah fesyen, rancangan hiburan serta gaya hidup selebriti boleh membawa kepada masalah kecelaruan makan dan gangguan imej diri terutamanya kepada golongan remaja.

Kecelaruan makan di Malaysia

Meskipun hasil kajian terdahulu mendapati bahawa masalah kecelaruan makan di Malaysia ini tidaklah sebegitu serius jika dibandingkan dengan masalah obesiti, namun, perubahan yang berlaku dalam perkembangan ekonomi, budaya dan sosial di Malaysia memungkinkan masyarakat di negara kita untuk menghadapi risiko tinggi untuk turut mengalaminya.

Peningkatan dalam taraf sosioekonomi di Malaysia banyak mengubah sisi pandangan masyarakat, terutamanya golongan wanita terhadap imej diri serta penampilan bentuk badan mereka. Situasi ini sekaligus membuatkan kebanyakan mereka cenderung untuk terlibat dalam gejala diet yang tidak sihat serta berisiko tinggi untuk mengalami masalah kecelaruan makan.

Selain itu, kehadiran pengaruh budaya luar seperti Barat juga memberi impak kepada masyarakat Malaysia, dan mencetuskan persepsi tersendiri mengenai imej diri seperti yang digambarkan dalam budaya luar tersebut. Keadaan ini banyak disebabkan oleh ledakan maklumat tanpa batasan yang mudah untuk diperoleh sama ada melalui media elektronik mahupun media cetak.

Kesimpulan

Masalah kecelaruan makan mungkin tidak begitu kritikal jika dibandingkan dengan masalah obesiti dan kekurangan zat makanan yang berlaku di seluruh dunia pada ketika ini. Namun, kesan yang berlaku akibat masalah kecelaruan makan ini bukan sahaja menjejaskan kesihatan fizikal seseorang individu, malah ia turut boleh mengakibatkan masalah psikologi yang serius sekiranya tidak dibendung dan dicegah. Setiap individu harus yakin dengan imej diri yang ada dalam diri masing-masing dan percaya bahawa makanan bukanlah suatu perkara yang boleh membawa keburukan kepada diri mereka. Apa yang penting ialah keyakinan diri, kekuatan emosi serta amalan gaya hidup sihat dalam menentukan imej badan yang sihat dan cergas.

Rujukan

Bulik, C. M., & Tozzi, F. (2004). Contemporary thinking about the role of genes and environment in eating disorder. Epidemiol Psychiatr Soc., 13(2), 91–98.

Castellini, G., Trisolini, F., & Ricca, V. (2014). Psychopathology of eating disorders. Journal of Psychopathology, 20, 461–470.

Fairburn, C. G., & Harrison, P. J. (2003). Eating disorders. The Lancet, 361, 407–416.

Mancuso, S. G., Newton, J. ., Bosanac, P., Rossell, S. ., Nesci, J. ., & Castle, D. . (2015). Classification of eating disorders : comparison of relative prevalence rates using DSM-IV and DSM-5 criteria. The British Journal of Psychiatry, 206, 519–520.

Uher, R., & Rutter, M. (2012). Classification of feeding and eating disorders : review of evidence and proposals for ICD-11. World Psychiatry, 11, 80–92.

Williamson, D. ., White, M. ., York-Crowe, E., & Stewart, T. M. (2013). Cognitive-behavioral theories of eating disorders. Behavior Modification, 28(6), 711–738.


Kucing Kalau Jadi Manusia, Akan Bertukar Psikopat

Sekiranya kucing boleh menjadi manusia, percayalah kebanyakannya mempunyai kecenderungan menjadi psikopat. Ini bukan kata penulis. Tetapi ini komentar yang dibuat oleh penyelidik Rebecca Evans. Beliau merupakan sebahagian daripada kumpulan penyelidik dari Universiti Liverpool dan Universiti Liverpool John Moores, United Kingdom.

Mereka menghasilkan satu kaji selidik bagi menentukan kedudukan sang kucing mengikut skala psikopati. Ia diukur mengikut Model Tiga Psikopati yang mengukur kecenderungan psikopati manusia. Ia dapat dilihat dari segi keberanian, keke.ja.man dan penyahrencatan. Kaji selidik ini merupakan sebahagian kajian yang diterbitkan dalam Journal of Research in Personality keluaran Disember.

Dalam kaji selidik berkenaan, 549 responden ditanya sama ada kucing mereka menunjukkan kecenderungan yang dinyatakan dan jika ada, nyatakan contoh. Antara contoh jawapan diberi ialah kucing responden melompat terhadap manusia/haiwan, menye.k.sa mangsanya daripada membu.n.uhnya terus atau menunjukkan perubahan mood yang drastik.

Berdasarkan kaji selidik, tiga faktor yang dinyatakan relevan dengan personaliti kucing. Bagaimanapun, dua lagi faktor ditambah iaitu ketidakmesraan haiwan peliharaan dan ketidakmesraan manusia. Dengan tambahan dua faktor ini, penyelidik mahu mengetahui persepsi pemilik kucing terhadap hubungan mereka sambil mengambil kira faktor psikopati haiwan tersebut.

Kajian mendapati pemilik yang mempunyai kucing yang berani dan ke.j.am mempunyai kualiti hubungan kucing-pemilik yang rendah. Tetapi perlu diingat, tidak semua psikopati kucing memberi kesan negatif kepada hubungan kucing-pemilik. Misalnya, kucing yang mempunyai penyahrencatan dan tidak mesra yang tinggi mempunyai hubungan kucing-pemilik yang lebih baik.

Dengan mengambil kira markah pada setiap skala, ia membantu pemilik mengurangkan tingkah laku agresif kucing terhadap manusia, haiwan atau mana-mana objek yang dimilikinya. Misalnya, kucing yang mencatat markah tinggi dari segi keberanian akan lebih aman bila memanjat pokok tinggi atau tiang menggaru yang tinggi.

Kaji selidik sama boleh digunakan oleh tempat perlindungan haiwan untuk menentukan kucing mana sesuai untuk sesebuah isi rumah. Bagi pakar veterinar pula, ia dapat membantu mereka menasihati pemilik bagaimana menguruskan tingkah laku negatif kucing. Evans percaya kualiti adaptasi sama yang digunakan oleh nenek moyang kucing untuk memburu, menanda sempadan wilayah mereka dan mencari pasangan.

RUJUKAN

Marnin, J. (2021, 13 Disember). If cats were human, many would be psychopaths, study finds. The Charlotte Observer.


Kaum Turki: Orang Nomad Yang Menubuhkan Empayar Turki Uthmaniyah

Kaum Turki atau Turks adalah salah satu etnik dari kumpulan besar orang Turkic yang tinggal di negara Turki dan pengamal bahasa Turkic terbesar di dunia. Kaum ini adalah rakyat majoriti di Turki tetapi terdapat juga kumpulan minority kaum ini bertebaran di negara bekas jajahan Empayar Turki Uthmaniyah.

Dahulu,
negara Turki digelar sebagai Anatolia atau Asia Kecil kerana kawasannya paling
timur di Eropah dan terdekat dengan Asia Tengah. Anatolia pertama kali diduduki
oleh kumpulan pemburu pada zaman Paleolitik, kemudian ia menjadi tumpuan
kaum-kaum purba Anatolia. Selepas penaklukan Alexander The Great pada 334 SM,
kebudayaan Hellenistik diserap dalam kawasan perkampungan Anatolia, kemudian
pada abad pertama Masihi, akibat migrasi orang Indo-Eropah, kebudayaan dan
bahasa Anatolia telah pupus.

Di Asia Tengah, kaum Turki hidup secara nomad. Walaupun nomad, mereka melakukan aktiviti berdagang dengan mendagangkan kayu, bulu, karpet, dan kuda; serta memperoleh kayu, sutera, sayur-sayuran dan biji-bijiran. Kaum ini juga mahir menukang besi dengan memiliki kawasan pertukangan yang terletak di selatan Pergunungan Altai sekitar tahun 600. Kaum Turki ini mengamalkan agama Tengrism, menyembah tuhan langit iaitu Tengri, walaupun ada golongan minoriti mengamal agama lain seperti Manichaeism (ajaran nabi bernama Mani dari Iran), Kristian Nestorian (salah satu ajaran teologi Kristian), dan Buddhism.

Walau
bagaimanapun, semasa penaklukan tentera Arab Muslim, kaum Turki ini dijadikan
sebagai hamba serta harta rampasan jajahan tentera. Mereka kemudian
perlahan-lahan menganut agama Islam melalui usaha pendawah, para sufi, dan
pedagang. Walaupun  kaum Arab yang
melakukan dakwah keislaman, namun punca utama penghijrahan agama orang Turki
ini adalah pengaruh budaya Parsi yang menarik perhatian orang Turki menganut
Islam.

Di
bawah pemerintahan khalifah Umayyah, para hamba Turki ini dilatih menjadi
tentera dan pada abad ke-9 Masihi, kekuatan tentera Turki semakin meningkat
sehingga mampu menggugat keselamatan khalifah Abbasiyah. Apabila Abbasiyah
berada dalam zaman keruntuhan, dinasti Seljuk ditubuhkan oleh kaum Sunni Oghuz
Turk dengan pemerintahan ketenteraan dan merampas beberapa jajahan dari
Abbasiyah.

ZAMAN
DINASTI SELJUK

Pada
abad ke-11 Masihi, dinasti Seljuk merampas jajahan timur dari Abbasiyah. Pada
1055, Empayar Seljuk menakluk Baghdad dan memulakan serangan pertama di
Anatolia yang menjadi jajahan Empayar Byzantine. Pada 1071, tentera Seljuk
menang dalam Peperangan Manzikert melawan tentera Byzantine, menjadikan
Anatolia sebagai jajahan baru Seljuk. Seterusnya, Kesultanan Rum ditubuhkan
pada 1077 dengan menempatkan ibu kota di Iznik, Anatolia. Selain mengembangkan
empayar, dinasti Seljuk berperanan dalam mengembangkan budaya Parsi ke seluruh
empayar. Pengembangan budaya ini menjadikan kaum-kaum di Anatolia bertukar
agama dan bahasa dari Kristian-Yunani kepada Islam-Turki.

Pada
abad ke-12 Masihi, orang Eropah mula memanggil Anatolia sebagai ‘Turchia’ atau
‘Turkey’ yang bermaksud ‘tanah orang Turks’. Kelas sosial orang Turki Anatolia
terbahagi kepada tiga: urban, perkampungan, dan nomad. Etnik lain dari populasi
orang Turkic atau Turkoman juga tinggal di Anatolia namun mereka masih
mengamalkan kehidupan nomad. Kaum Turki nomad lebih ramai dari Turki Seljuk dan
mereka mengamalkan ajaran Islam yang bercampur dengan animism dan kebomohan
dari budaya asal. Populasi Turki Muslim semakin bertambah terutamanya di Anatolia
kerana perkahwinan campur dengan orang asal Anatolia.

Pada 1243, Anatolia dijajah oleh puak Mongol setelah menang bertempur dengan dinasti Seljuk dalam Pertempuran Köse Dağ. Anatolia yang gagal dinasti Seljuk pertahankan dijadikan sebagai kerajaan Ilkhan di bawah pengaruh empayar Mongol.  Selepas tahun 1277, dinasti Seljuk masuk dalam fasa keruntuhan kemudian menubuhkan ‘Beyliks’ iaitu fasa penubuhan kerajaan-kerajaan kecil Turki di kawasan barat dan selatan Anatolia.

ZAMAN BEYLIK

Pasca dinasti Seljuk memperlihatkan orang Turki menubuhkan banyak Beylik seperti kerajaan Karamanid dan Germiyanid yang menguasai tengah Anatolia. Pada 1300, orang Turki tiba di pinggir pantai Aegean kemudian menubuhkan Beylik seperti kerajaan Karasid, Sarukhanid, Aydinid, Mentese, dan Teke. Manakala kerajaan Jandarid menguasai kawasan Laut Hitam. Kerajaan Osmanoğlu yang kemudian menjadi dinasti dalam pemerintahan Turki Uthmaniyah juga adalah sebuah Beylik kecil yang menguasai kawasan Söğüt, barat laut Anatolia.

Masuk
pemerintahan Osmanoğlu iaitu Osman I, baginda
meluaskan kerajaannya ke selatan dan barat berdekatan dengan Laut Marmara pada
awal kurun ke-14 Masihi. Setelah menyerap masuk kerajaan Beylik Karasi dan
menakluk semenanjung Balkan pada 1354, Osmanoğlu menjadi kuasa besar bagi menentang
pesaing terkuat, Karamanid. Akhir abad ke-14, Osmanoğlu mara ke Anatolia bagi
perluasan jajahan melalui penaklukan, pemilikan kota dengan bayaran, dan
perkahwinan politik. Manakala Karamanid pula berusaha mengekang perluasan kuasa
Osmanoğlu dengan gabungan beylik lain serta kerajaan asing seperti Byzantine,
Hungary, dan Pontic.

Waalupun Karamanid mempunyai
ketenteraan besar, namun mereka semakin lemah akan kemaraan Osmanoğlu sehingga
sebahagian besar jajahan Karamanid dirampas. Pada 1402, melalui Perang Ankara
di mana Osmanoğlu berjaya menumpaskan Empayar Timurid di Asia Tengah, berakhirnya fasa Beylik dengan
memperlihatkan Anatolia seratus-peratus milik Empayar Osmanoğlu atau
Uthmaniyah.

ZAMAN TURKI
UTHMANIYAH

Sejarah
Turki Uthmaniyah atau Ottomans bermula dari pengasasnya iaitu Osman I. Bermula
pemerintahannya, baginda mengasaskan dinasti Uthmaniyah dan menggantikan nama
asal kerajaan Osmanoğlu kepada
nama dinastinya. Kerajaan ini kemudian berkembang di sekitar Sungai Sakarya dan
ke barat menuju Laut Marmara. Dari perluasan kuasa ini, populasi rakyat barat
Asia Kecil berubah budaya kehidupan dengan mengamalkan bahasa Turkish dan
menganut agama
Islam.

Masuk
pemerintahan putera Osman I iaitu Orhan I, pada 1326 baginda berjaya menakluk
kota terpenting iaitu Bursa kemudian menjadikannya sebagai ibu kota Uthmaniyah.
Pada 1354, tentera Uthmaniyah menuju ke Eropah, membina kubu di Semenanjung
Gallipoli, kemudian meluaskan kuasa demi merampas kota Ankara. Kemaraan tentera
Uthmaniyah merisaukan Empayar Byzantine yang semakin merosot kerana pada
pertengahan tahun 1330-an, Sultan Orhan menyerap masuk bekas jajahan kerajaan
Karasi. Masuk pemerintahan Murad I, empayar sekali lagi meluas sehingga 100,000
batu persegi meliputi Eropah dan Asia Kecil.

Setelah
Uthmaniyah merampas kota Edirne (Adrianople) dan menjadi ibu kota seterusnya
pada 1365, mereka berpeluang menjajah Bulgaria dan Macedonia dalam Perang
Maritsa. Dengan memiliki tanah-tanah Eropah seperti Thrace, Macedonia, dan
Bulgaria, para imigran Turki membuka penempatan di jajahan tersebut. Penempatan
kaum Turki Uthmaniyah ini adalah strategi efektif dalam memperkukuhkan kuasa
empayar di Balkans.

Pada
1453, tentera Uthmaniyah di bawah perintah Sultan Mehmed II telah menakluk kota
Konstantinopel, kemudian melakukan baikpulih dan memindahkan rakyat bagi
menjadikan Konstantinopel menjadi ibu kota baru. Selepas penaklukan kota
tersebut, Uthmaniyah meneruskan kempen penaklukannya jauh di Eropah, Timur
Tengah, dan Afrika Utara. Ini dibuktikan dalam pemerintahan Sultan Selim I di
mana baginda berjaya meluaskan jajahan melalui Perang Chaldiran, sekaligus
menjadi benteng kepada dua kota suci bagi para muslim: Mekah dan Madinah.

Pewarisnya
iaitu Sultan Suleiman the Magnificient meneruskan kempen penjajahan dengan
menakluk kota Belgrade pada 1521 dan dari penaklukan kota itu, ia menjadi
pangkalan untuk menjajah kerajaan Eropah lain di sekeliling terutamanya Hungary
dalam Perang Mohács pada 1526. Selepas kemangkatan Sultan Suleiman, kempen
menjajahan tanah Eropah masih rancak di mana pada 1571 Pulau Cyprus dijajah
sehingga Uthmaniyah dapat menguasai jalan maritim di timur Laut Mediterranean.
Walau bagaimanapun, Uthmaniyah tidak dapat menaham lama dalam pengawalan
jajahan yang terlalu luas.

Tahun
1683, Uthmaniyah kalah dalam Perang Vienna seterusnya mendapat ancaman
berterusan oleh kerajaan-kerajaan Eropah Timur melalui perang bersiri iaitu
Great Turkish War (1683 – 97). Tahun 1699, Perjanjian Karlowitz ditandatangani
oleh Utmaniyah dan Liga Suci iaitu gabungan kerajaan Holy Roman Empire,
Poland-Lithuania, Republik Venice, dan Dinasti Tsar Rusia. Perjanjian ini
memaksa Uthmaniyah menyerahkan Hungary dan Transylvania, kemudian kedua-dua
tanah ini menjadi milik Austria.

Pada
abad ke-19 Masihi, kehadiran para etnik-nasionalis melemahkan empayar yang
berkiblatkan monarki authoritarian kerana peranan Uthmaniyah sebagai sebahagian
kuasa besar di Eropah semakin melemah. Pada awal abad ke-20, seramai 7 – 9 juta
orang imigran non-Turki bermigrasi ke Anatolia dan peristiwa ini memaksa parti politik
liberal bernama Committee of Union and Progress melakukan program
‘Turkification’ iaitu program meng-Turki-kan bangsa non-Turki bermula 1913.
Tahun seterusnya, Perang Dunia Pertama berlaku dan Uthmaniyah memihak Kuasa
Tengah bagi menentang Kuasa Bersekutu yang merampas jajahan dahulu Uthmaniyah.

Tahun
1918 iaitu selepas Perang Dunia I, Kuasa Tengah kalah teruk dan pemerintah Uthmaniyah
terakhir iaitu Sultan Mehmed
IV menandatangani
Perjanjian Sèvres pada 1920.
Empayar Uthmaniyah dibubar dengan tanah Levant (Palestine, Syria, Lubnan,
Jordan) dibahagi sesama negara kuasa Bersekutu dan Anatolia yang merupakan
pusatnya berubah kepada Republik Turki.

Walaupun perjanjian
ini ditandatangani oleh Sultan, namun organisasi nasionalis iaitu Turkish
National Movement tidak mengiktirafnya kerana perjanjian ini bersifat mengawal
kuasa Turki, kemudian mengadakan perang iaitu Turkish War of Independence.
Akibat perang itu, perjanjian asal diubah dan ditandatangani semula pada 1923.
Sistem khilafah Uthmaniyah juga dibubarkan akibat perang yang sama. Maka,
berakhirnya kegemilangan Empayar Uthmaniyah selama 623 tahun.

SUMBER:

Ágoston, Gábor (2010),
“Introduction”, in Ágoston, Gábor; Masters, Bruce Alan (eds.), Encyclopedia
of the Ottoman Empire, Infobase Publishing

Çaǧaptay, Soner (2006),
“Passage to Turkishness: immigration and religion in modern Turkey”,
in Gülalp, Haldun (ed.), Citizenship And Ethnic Conflict: Challenging the
Nation-state, Taylor & Francis

Findley, Carter V. (2005), The
Turks in World History, Oxford University Press

Köprülü, Mehmet Fuat (1992), The
Origins of the Ottoman Empire, SUNY Press

Kurbanov, Rafik Osman-Ogly;
Kurbanov, Erjan Rafik-Ogly (1995), “Religion and Politics in the Caucasus”,
in Bourdeaux, Michael (ed) (ed.), The Politics of Religion in Russia and the
New States of Eurasia, M.E. Sharpe

Stokes, Jamie; Gorman, Anthony
(2010), “Turkic Peoples”, Encyclopedia of the Peoples of Africa and
the Middle East, Infobase Publishing


Starcraft: Perintis Revolusi E-Sport

Pantai Gwangalli (ataupun pantai Gwangan) merupakan salah satu tarikan pelancong di Korea Selatan.  Terletak di Busan, ia menerima kunjungan ramai pelancong dari dalam dan luar negara kerana suasana dan pemandangan yang indah ditambah lagi dengan persekitaran yang bersih dan tidak tercemar. Pantai Gwangalli banyak menjadi tuan rumah kepada acara-acara sukan maritim seperti bola tampar pantai, kayak dan juga sukan kapal layar sewaktu Sukan Olimpik 1988.

Namun begitu, pantai Gwangalli sebenarnya mempunyai impak yang lebih besar dari setakat menjadi tapak acara sukan. Di pantai inilah sebenarnya e-sport dilahirkan dan menjadi fenomena yang memukau seantero dunia. Ianya bermula pada tahun 2005, apabila lebih daripada 120,000 orang penonton berkumpul di pantai Gwangalli bagi menyaksikan perlawanan e-sport di antara dua pemain.

Perlawanan tersebut disiarkan melalui rangkaian televisyen Korea dan menerima sambutan yang menggila dari para penonton. Pemain-pemain diraikan seperti bintang filem yang digilai ramai dan mereka menerima pengiktirafan dan hadiah wang tunai yang sangat bernilai. Ini semua terjadi kerana satu permainan video yang dikenali di seluruh dunia sebagai Starcraft.

Starcraft adalah permainan video RTS (real-time strategy) yang dibangunkan oleh Blizzard Entertainment. Blizzard mendapat idea untuk membangunkan permainan video Starcraft, sejurus selepas melihat sambutan yang menggalakkan ke atas francais Warcraft yang mereka bangunkan. Yakin akan kemampuan dan pengalaman yang mereka miliki terutama sekali dalam genre RTS, Blizzard berhasrat untuk membangunkan permainan video RTS yang baru. Inginkan kelainan, Blizzard meninggalkan genre fantasi yang biasa menjadi trademark mereka dan membawa konsep permainan video baharu itu ke genre sains fiksyen. Chris Metzen (penulis prolifik Blizzard) dan juga juga James Phinney dilantik oleh Blizzard untuk mengepalai projek itu.

Selepas setahun berusaha keras, Metzen dengan pasukan pengaturcaranya berjaya menyiapkan demo untuk ditayangkan kepada peminat sewaktu E3 (Electronic Entertainment Expo) tahun 1996. Reaksi yang diterima? Sangat mengecewakan. Ramai peminat mengkritik Starcraft dan menganggapnya sebagai Warcraft di angkasa tanpa sebarang perubahan yang besar. Peminat berpendapat yang Blizzard hanya menggunakan model dan antaramuka yang sama seperti Warcraft dan memindahkan kesemuanya ke angkasa. Perkara ini memberi kesan yang besar kepada Blizzard, terutama sekali Metzen, dan memberi inspirasi kepada mereka untuk membawa Starcraft pergi lebih jauh lagi dari sekadar produk ciplak seperti yang digelarkan peminat.

Sebelum Starcraft, kebanyakan permainan strategi meletakkan dua pesaing dengan keupayaan dan kemampuan yang sama bersaing antara satu sama lain. Contoh senang yang kita boleh nampak adalah seperti catur, dam aji, dan juga catur go (permainan strategi dari Jepun). Tradisi ini diteruskan apabila wujud permainan video strategi. Kebanyakan permainan video RTS meletakkan dua pesaing yang sama kuat, dan sama keupayaan bersaing antara satu sama lain. Antaranya permainan video seperti Dune, Command and Conquer dan juga Warcraft sendiri. Ini menimbulkan masalah kepada pemain, kerana setiap bangsa/pesaing di dalam permainan video adalah sama pada dasarnya dan ini memberikan pengalaman yang sama berulang-ulang kali dan boleh meninbulkan rasa bosan disamping memberikan pengalaman bermain yang tidak seimbang.

Metzen yang menyedari akan perkara ini cuba untuk menyelesaikan masalah tersebut melalui Starcraft. Starcraft direka mempunyai 3 pesaing/bangsa (Zerg, Protoss dan juga Terran) yang berlainan. Masing-masing mempunyai kelebihan dan keupayaan sendiri dan juga kelemahan yang boleh dieksploitasi. Zerg dikenali sebagai bangsa yang mempunyai unit yang lemah, namun begitu unitnya boleh dibina dengan jumlah yang banyak pada kos yang rendah dan dalam masa yang singkat. Protoss pula dikenali sebagai unit yang kuat dan berteknologi tinggi, namun begitu memerlukan masa yang lama untuk dibina disamping menelan kos yang tinggi. Terran pula direka supaya menjadi sebagai unit pertengahan dengan keupayaan yang stabil berbanding dengan Zerg ataupun Protoss.

Selepas 3 tahun dibangunkan, Starcraft berjaya dilancarkan pada tahun 1998. Langkah bijak yang diambil oleh Blizzard dengan meletakkan 3 pesaing/bangsa di dalam Starcraft membuahkan hasil. Pengkritik memanggil Starcraft sebagai “Holy Grail of Gaming” kerana kemampuan Starcraft dalam menyelesaikan masalah dalam genre RTS lantas menyempurnakan genre tersebut. Ramai juga pemerhati berpendapat, yang Starcraft jugalah yang bertanggungjawab membunuh genre RTS dek kerana kejayaannya merubah genre tersebut. Pun begitu, Starcraft berjaya terjual sebanyak 11 juta unit ke seluruh dunia menjadikan ia sebagai antara permainan video yang paling laris terjual di platform PC. Namun, dalam banyak legasi yang Starcraft tinggalkan, tiada yang lebih meninggalkan kesan yang sangat besar, melainkan E-Sports.

Dari keseluruhan 11 juta unit Starcraft yang terjual ke seluruh dunia, lebih separuh daripadanya terjual ke Korea Selatan. Starcraft bukan hanya setakat satu permainan video di sana, tetapi ia satu fenomena budaya yang memukau seluruh Korea Selatan. Pada penghujung 1990-an, Korea Selatan yang sedang bergelut dengan krisis ekonomi Asia mula melihat pada infrastruktur atas taliannya dan bertindak membina rangkaian internet terpantas di dunia. Dengan kemampuan tersebut, maka bercambahlah kafe-kafe internet di serata Korea Selatan yang diberi gelaran oleh penduduk tempatan sebagai “PC Bangs”. Pada mulanya kafe internet hanya menawarkan akses internet kepada pengguna untuk melayari laman sesawang pilihan mereka, tetapi para pemilik kafe internet mula mendapati yang permainan video lebih berpotensi untuk menarik lebih ramai pelanggan ke kafe internet mereka. Di sinilah Starcraft memainkan peranannya.

Starcraft bukan sahaja permainan video yang menyempurnakan genre RTS. Starcraft juga dilengkapi dengan sistem atas talian yang lengkap dan mesra pengguna. Battle.net yang dilancarkan bersama Starcraft memudahkan para pemain untuk bermain bersama di atas talian. Di atas kelebihan inilah, kebanyakan pemilik Kafe Internet meletakkan Starcraft sebagai salah satu koleksi permainan video mereka. Maka tercetuslah revolusi budaya. Jika sebelumnya, kebanyakan anak muda Korea Selatan menghabiskan masa di pusat snuker, ataupun pusat karaoke, selepas wujudnya Starcraft, kebanyakan anak muda menghabiskan masa lapang mereka di kafe internet. Starcraft menjadi bualan dan kegilaan ramai anak muda yang akan duduk berjam-jam lamanya menempuh pertarungan demi pertarungan dalam Starcraft. Disebabkan populariti Starcraft yang sangat meluas, ia mula diberi perhatian oleh komuniti e-sports di Korea Selatan.

Pada tahun 1998, seiring dengan pelancaran Starcraft, e-sports sudah menjadi satu acara sukan yang dikenali dan diiktiraf oleh Korea Selatan. Pada tahun tersebut, liga professional e-sport yang pertama telah diadakan dan ia membuka ruang kepada Starcraft untuk diiktiraf sebagai salah satu e-sport yang popular di Korea Selatan. Pada tahun 2000, e-sports mula mendapat perhatian yang serius dari kerajaan. Kerajaan Korea Selatan di bawah Kementerian Budaya, Sukan dan Perlancongan menubuhkan Persatuan E-Sports Korea Selatan bagi memantau dan menyelia e-sport dengan lebih berkesan. Selari dengan itu, kebanyakan pemain-pemain e-sports mula membentuk pasukan dan ditaja oleh syarikat-syarikat besar antaranya Samsung.

Dengan bantuan Starcraft, e-sports menjadi lebih popular di kalangan penduduk Korea Selatan. Disebabkan sambutan dan reaksi peminat yang amat menggalakkan, perlawanan Starcraft mula dipancarkan dan disiarkan melalui rangkaian televisyen. Tidak cukup dengan itu, pihak media juga menubuhkan saluran yang dikhususkan untuk e-sports. Pemain-pemain Starcraft juga dijulang dan diraikan sebagai selebriti. E-sports dianggap sebagai kerjaya di Korea Selatan dan bukannya hanya hobi ataupun aktiviti yang membuang masa. Ia juga pernah digelar ramai pemerhati sebagai sukan kebangsaan Korea Selatan yang mencerminkan kemampuan teknologi maklumat yang dimiliki oleh negara itu. Starcraft lah yang bertanggungjawab membawa e-sports ke pentas dunia lantas banyak mempengaruhi negara lain yang sudah mula ingin mengikut jejak langkah Korea Selatan.

Rumusan

Kini, e-sports tidak hanya eksklusif untuk Korea Selatan sahaja. Ia menjadi acara dunia yang ditonton oleh berjuta-juta orang tidak kira di mana jua. Walaupun gelanggan e-sports kini didominasi oleh MOBA (Multiplayer-online Battle Arena) seperti Dota 2 dan juga League of Legends, tetapi jasa Starcraft dalam membangkitkan e-sports sehingga ke mercu tanda sekarang tidak dilupakan. Starcraft bukan sahaja permainan video yang menyempurnakan genre, tetapi juga membawa revolusi budaya di Korea Selatan dan memperkenalkan e-sports ke pentas dunia.

Rujukan:

IGN (Oktober, 2015), “How StarCraft Achieved Its RTS Balance”. YouTube. https://www.youtube.com/watch?v=HLqYGJdSzkU

Starcraft (Ogos, 2017), “StarCraft: Story of GG”. YouTube. https://www.youtube.com/watch?v=Es1Td_jqcZI

Ashcraft, Brian (April, 2010), “Why is Starcraft so Popular in South Korea?” Kotaku

Reimer, Jeremy (Januari, 2011), “The Dawn of Starcraft: e-Sports come to the world stage” ArsTechnica

Yabumoto, Jeff (April, 2017) “WHY STARCRAFT RULES (AND KILLED) THE RTS GENRE”.GameCrate

Farokhmanesh,Megan (2017), “STARCRAFT: THE PAST, PRESENT AND FUTURE”. Polygon


Benarkah Jepun Menyerang Tanah Melayu Dengan Berbasikal?

Melihat sejarah penaklukan Jepun sekitar tahun 1941, ramai dari kita menyangka angkatan tentera Imperial Jepun yang diterajui Jeneral Yamashita hanya menggunakan basikal semata-mata dalam kemaraan mereka membantai tentera Berikat di Malaya, hasil pengajaran melalui buku teks sekolah sejak dari dahulu lagi.

Tidak diketahui ramai, garisan logistik tentera Jepun dan kekuatan militernya tidak semata-mata bergantung penuh kepada bilangan infanteri sahaja, atau kemaraan Jepun tidak semata-mata bergantung harap seratus peratus kepada basikal. Basikal adalah salah satu dari beberapa aspek kemudahan logistik yang digunakan Jepun dalam kempen mereka di Malaya.Ia adalah tulang belakang, namun ia tidak dapat seratus peratus membawa segala aset perang yang lebih berat seperti artileri.

Keseluruhan kekuatan tentera Jepun adalah mencecah 70 000 orang,568 buah pesawat dan 200 buah kereta kebal untuk Kempen Malaya sahaja.

Jepun tidak semata-mata berjalan kaki dan berbasikal dalam kemaraan mereka dari Kota Bahru ke Singapura. Tentera Jepun ketika itu turut menggunakan trak tentera British yang ditinggalkan selain trak milik tauke Cina untuk mara membawa bekalan makanan dan peluru serta anggota tentera sehingga ke Singapura malah turut menggunakan landasan keretapi yang wujud ketika itu untuk membawa sejumlah bekalan kepada tentera yang berada di garisan hadapan. Trak tentera,kenderaan tempur dan kereta api yang ditinggalkan British ketika mereka berundur digunakan semula oleh Jepun untuk membawa bekalan logisitik.

Ramai yang tidak sedar bahawa disamping infanteri tentera Imperialis Jepun membawa sejumlah kereta kebal ringan dan sederhana berat dalam kempen mereka dibantu dengan sokongan pesawat pejuang dan pesawat pengebom dan sejumlah besar artileri dan pertempuran utama seperti di Kampar, Slim River, Gemas, dan Muar memperlihatkan gabungan serangan tentera infanteri dan kereta kebal.

Dalam pertempuran di Jitra ia melibatkan pengunaan kereta kebal dan artileri dari Singora,selain kemaraan tentera infanteri dan memperlihatkan pertempuran berakhir dalam masa 15 jam yang mana sepatutnya garis pertahanan di Jitra mampu untuk bertahan sehingga 3 bulan.

Begitu juga di Slim River,Gemas dan Muar yang turut memperlihatkan gabungan serangan elemen armor dan infanteri disatukan membentuk satu elemen tempur yang berjaya mematahkan cubaan pertahanan dan perkubuan tentera Berikat yg akhirnya membolehkan Jepun memasuki Singapura ini merupakan gerakan yang dipanggil Combined Arms yang mana setiap divisyen infanteri disokong oleh kenderaan tempur dan bantuan serangan udara dari pesawat pengebom dan pesawat pejuang. Taktik serangan kilat ini mirip taktik Blitzkrieg yang diaplikasikan tentera Nazi Jerman, namun ia kurang mendapat perhatian kerana pertempuran di Malaya dikatakan tidak signifkan pada sesetengah pengkaji sejarah.

Selain elemen militer, Jepun juga mempunyai rangkaian perisikan yang sangat teliti di Malaya, dimana maklumat kedudukan pangkalan,unit tentera dan aset tentera dimaklumkan oleh perisik yg terdiri dari penduduk tempatan selain warganegara Taiwan dan Korea yang menyamar sebagai pelancong asing di Malaya pada ketika itu. Turut membantu Jepun adalah gerakan nasionalis seperti Kesatuan Melayu Muda yang menanam doktrin anti imperialis dikalangan penduduk tempatan dan mewujudkan semangat untuk bangkit menentang penjajah dengan bantuan Jepun.

Di pihak British, pertahanan yang tidak mencukupi turut membawa kepada kekalahan mereka di Malaya dan Singapura dimana tentera British, kebanyakannya tidak kurang pengalaman tempur dan kurang latihan yang trampil,dilengkapi dengan persenjataan guna semula, dari raifal hingga meriam dan tiada elemen armor atau kereta kebal wujud dalam angkatan tentera mereka ketika itu sehinggalah saat akhir Singapura tewas, selain pesawat yang dipertanggungjawabkan untuk mempertahankan Malaya terdiri dari pesawat usang hasil dari polisi Churchill yang menumpukan sumber peperangan kearah mengalahkan Nazi Jerman di Eropah.

Ketiadaan tentera laut tentera Berikat juga memberikan kelebihan kepada Jepun dalam penaklukan Malaya. Jepun secara harfiahnya menguasai kawasan perairan dan ruang udara Malaya, membolehkan mereka mengatur gerak tentera melalui pendaratan amfibia di Teluk Intan dan kemudian membentuk rusuk bagi mengalahkan pertahanan British. Ini dapat disaksikan dalam pertempuran di Kampar yang mana pasukan tentera Jepun mengepung tentera Berikat dari selatan dan memaksa mereka berundur ke Trolak dan kemudian Slim River.

Taktik yang digunakan Jepun sebenarnya mirip perang kilat yang digunakan Nazi Jerman dalam penaklukan Eropah. Ia mengutamakan pergerakan pantas infanteri dan disokong kereta kebal dan artileri serta bantuan rapat udara yang sangat efisien dalam mengasak tentera Berikat sehingga ke Singapura.

Jepun juga pada ketika itu mempunyai kelengkapan yang lebih baik, tenteranya lebih berpengalaman dalam pertempuran (kebanyakan tentera yang terlibat di Malaya pernah berkhidmat di China) serta sokongan angkatan udara dan armada laut yang berterusan memungkinkan Jepun menundukkan Malaya dan Singapura dalam 1 bulan 23 hari.

Apapun, basikal yang digunakan Jepun sememangnya memberikan kelebihan mobiliti kepada mereka, dan ia menjadi tulang belakang logistik yang memenangkan Jepun dalam kempen mereka di Malaya.


Game Of Thrones Libya

Sementara perhatian dunia bertumpu kepada pergolakan di Venezuela (link tulisan lama pasal asal usul pergolakan Venezuela: https://www.thepatriots.asia/apa-yang-sedang-berlaku-di-venezuela-2/), situasi kekacauan di Libya juga semakin memuncak.

Pada 4 April yang lalu, Khalifa Haftar, ketua ‘Libyan National Army’ (LNA) telah melancarkan serangan ke atas Tripoli, ibu negara Libya. Haftar mewakili kerajaan ‘House of Representatives’ (HoR) atau ‘Majlis al-Nuwaab’ yang berpusat di Tobruk, timur Libya. Manakala Tripoli merupakan pusat kepada Kerajaan ‘Government of National Accord’ (GNA) atau ‘Hukumat al-Wifaq al-Watani’.

Cerita pasal Libya ni gila complicated, kalau betul nak tulis, 800 muka surat pun belum tentu habis. Tapi kalau korang biasa menonton siri Game of Thrones (GOT), maka lebih mudah nak hadam apa yang berlaku di Libya.

Cerita GOT berkisarkan tentang persaingan antara beberapa ‘houses’ di dunia bernama ‘Westeros’ selepas kejatuhan raja Aerys II Targaryen. Justeru, perkataan ‘game of thrones’ (jargon: luʿbat al-ʿurush) menjadi sinonim kepada persaingan kuasa yang bersifat ‘realpolitik’.

Dalam proses perebutan kuasa, akan berlaku pembentukan pakatan, kerjasama dan juga pengkhianatan. Kawan makan kawan. Pengikut khianat tuan. Hanya pihak yang paling bijak dalam menyusun strategi akan menang.

Manakala pihak yang berpegang kepada prinsip dan keabsahan hanya tunggu mati saja. ‘When you play the game of thrones, you win or you die. There is no middle ground’. Itulah realiti dunia ‘realpolitik’.

Kekacauan Libya bermula pada Februari 2011, apabila rakyat Libya menyahut gelombang revolusi ‘Arab Spring’ yang melanda negara-negara jiran (Tunisia, Mesir). Rakyat Libya mula mengadakan protes jalanan untuk mendesak Muammar Gaddafi, diktator yang memerintah Libya sejak tahun 1969 untuk berundur.

Golongan anti-Gaddafi ini terdiri daripada macam-macam orang. Ada orang dalam kerajaan Gaddafi yang tak puas hati dengan Gaddafi, ada pejuang demokrasi sekular, ada pejuang politik Islam, ada proksi kuasa asing. Mereka menubuhkan pakatan atas kebencian yang sama terhadap Gaddafi.

Gaddafi ni macam Aerys II dalam cerita GOT. Kedua-dua jatuh kerana kesilapan diri sendiri. Dalam cerita GOT, pakatan yang menyokong pemberontakan Robert Baratheon mula retak selepas kematian Aerys II dan juga kematian Robert Baratheon sendiri.

Di Libya pasca-Gaddafi, pakatan anti-Gaddafi juga retak selepas kehilangan musuh bersama. Konflik meletus antara sekularis dan Islamis yang mempunyai matlamat yang berbeza. Dalam pilihanraya yang diadakan Julai 2012, golongan sekularis muncul sebagai parti terbesar, diikuti rapat oleh parti-parti Islamis yang merangkumi Parti Hizb al-Adala wa al-Bina, jelmaan Ikhwanul Muslimin di Libya.

Konflik antara sekularis dan Islamis menyebabkan kerajaan baharu tak stabil and kurang berkesan, membolehkan golongan ekstremis seperti angkatan Ansar al-Sharia mengambil kesempatan dan merampas bandar Benghazi pada September 2012.

Dalam pilihanraya yang seterusnya yang diadakan pada Jun 2014, parti-parti Islamis hilang banyak kerusi. Mereka enggan menerima keputusan pilihanraya dan mengiktiraf kerajaan yang baharu, maka kerajaan Libya berpecah. Islamis menguasai Tripoli dengan sokongan daripada militia di Misrata, mendirikan kerajaan ‘Government of National Salvation’ (GNS) atau ‘Hukumat al-Inqadh al-Watani’.

Sekularis terpaksa berpindah ke Tobruk di sebelah timur Libya, memerintah atas nama HoR. Mereka menubuhkan pakatan dengan Khalifa Haftar yang mengetuai LNA yang terdiri daripada bekas tentera Libya. Haftar ialah bekas jeneral Gaddafi, tapi disebabkan kegagalannya dalam perang di Chad, dia dilucutkan jawatan oleh Gaddafi pada tahun 1987. Haftar melarikan diri ke US seterusnya dan kembali ke Libya semasa pemberontakan terhadap Gaddafi meletus.

Haftar ni kira macam Tywin Lannister dalam GOT. Tywin pada asalnya merupakan Hand of the King kepada Aerys II. Disebabkan Aerys II menolak cadangan Tywin untuk mengahwinkan anaknya dengan Aerys II, Tywin meletak jawatan. Selepas melihat Robert hampir berjaya menggulingkan Aerys II, Tywin mengkhianati Aerys II dan menyertai pakatan anti-Aerys.

Walaupun pada ramai anggota dalam pakatan anti-Gaddafi sangsi dengan Haftar, menganggap dia sebagai proksi US, tapi slow-slow Haftar memperkukuhkan kedudukannya, bermula dengan pengusiran Ansar al-Sharia daripada Benghazi pada tahun 2014. Langkah demi langkah Haftar menguasai seluruh kawasan timur Libya (kawasan warna merah dalam gambar).

Haftar enggan mengiktiraf GNA yang diketuai oleh Fayez al-Sarraj, walaupun GNA tu ada bekap UN. Tapi bekap UN tak bermaksud apa-apa kalau tak mempunyai ‘hard power’ seperti tentera. Disebabkan tidak mempunyai kekuatan tentera, GNA tidak mempunyai kawalan ke atas kawasan di luar Tripoli. Barat Libya dikuasai oleh militia Zintan dan Misrata yang memusuhi satu sama lain. Misrata juga enggan mengiktiraf GNA kerana masih setia dengan GNS.

Sarraj ni macam House of Stark, ada keabsahan tapi tak tau macam mana nak kukuhkan kuasa. Haftar pula berpakat dengan Zintan untuk mensabotaj Sarraj, macam pakatan antara Tywin Lannister dan House of Bolton. Sementara itu, di kawasan selatan, kaum nomad seperti Tuareg dan Tebu juga berbalah antara satu sama lain. Libya dah hampir dengan keadaan ‘anarki’ iaitu ketiadaan kerajaan yang berkesan.

Simpanan minyak Libya adalah antara Top 10 di dunia, tambahan pula dengan kedudukan geografinya yang menghubungkan Eropah dan Afrika, maka kuasa-kuasa asing pun tak duduk diam. Masing-masing nak memperluaskan pengaruh ke atas Libya, mengambil kesempatan ke atas keadaan anarki.

Di belakang Haftar ada US, Rusia, Perancis, Saudi, UAE dan Mesir. Sarraj punyalah kesian, hanya ada EU, Turki dan Qatar. Boleh nampak di situ, konflik di Libya pun sebahagian daripada ‘perang dingin’ antara Saudi-UAE dan Turki-Qatar. US dan Mesir ‘bet’ ke atas Haftar, harap kemenangan Haftar boleh membasmi Islamis (Ikhwanul Muslimin) yang bersarang di barat Libya.

Di samping persaingan antara Haftar dan Sarraj, ada lagi seorang pemain yang ‘low profile’ iaitu Saif al-Islam Gaddafi, anak kepada Muammar Gaddafi. Dia ni macam Daenerys Targaryen, pewaris kepada Aerys II. Cuma Saif al-Islam ni tak mempunyai naga, tak nampak apa kekuatan dia untuk berjaya dalam ‘game of thrones’ Libya. Dia menyatakan hasrat untuk bertanding dalam pilihanraya yang seterusnya, tapi tengok keadaan sekarang, pilihanraya hampir tidak akan diadakan pada masa terdekat.

Apa yang kita boleh simpulkan, dalam politik semua puak ada kepentingan sendiri. Gerakan revolusi yang melaungkan slogan murni-murni seperi demokrasi, akhirnya akan jadi ‘ugly’ apabila sampai masa untuk mengagih kuasa dan ghanimah.

Pemimpin diktator seperti Gaddafi biarpun tak respect ‘rule of law’, tapi sekurang-kurangnya mereka mempunyai ‘shawka’ (kekuatan menurut Ibn Khaldun) untuk ‘hold the country together’ dan menghalang penguasaan asing ke atas Libya.

Kejatuhan Gaddafi membuka ‘floodgate’ kepada segala oportunis untuk main game of thrones. Libya menjadi medan permainan, dan rakyat jelata kekal jadi ‘collateral damage’.

Nak ubah nasib sesuatu bangsa, ‘idealpolitik’ (laungan ideologi dan nilai-nilai) saja tak cukup, pertimbangan ‘realpolitik’ juga sama penting.

Selamat berpuasa semua. Ambil lah masa ini untuk bertadarus dan bertaddabur, dan mengambil ibrah dari kisah-kisah dalam al-Quran dan juga kisah-kisah di dunia sekeliling kita yang mengandungi ‘ayat’ (tanda) Maha Pencipta.

p.s. jangan tonton GOT waktu siang bulan puasa.